
הוועדה לקידום מעמד האישה ולשוויון מגדרי

הכנסת העשרים
מושב רביעי
<פרוטוקול מס' 220>
מישיבת הוועדה לקידום מעמד האישה ולשוויון מגדרי
יום רביעי, כ"ב בשבט התשע"ח (07 בפברואר 2018), שעה 9:30
<סדר היום:>
<הדרת חיילות וקצינות צה״ל בבסיסיים המשלבים חיילים חרדים משימוש בשירותים אלמנטריים כגון חדר אוכל ובתי שימוש.>
נכחו:

<חברי הוועדה:> 
עאידה תומא סלימאן – היו"ר

מירב בן ארי – מ"מ היו"ר

נחמן שי
חברי הכנסת:
יעל כהן-פארן
מרב מיכאלי

איילת נחמיאס ורבין

לאה פדידה

<מוזמנים:> 
	שרון ניר
	–
	יוהל"מ, משרד הביטחון - צה"ל

	אמיר ועקנין
	–
	ראש מנהלת חרדים, משרד הביטחון - צה"ל

	רותם ארנרייך
	–
	ייעוץ וחקיקה, משרד המשפטים

	דרור גרנית
	–
	עו"ד במחלקת ייעוץ וחקיקה, משרד המשפטים

	נועה סתת
	–
	מנהלת המרכז הרפורמי, המרכז הרפורמי לדת ומדינה

	רבקה שפירא רוזנברג
	–
	מחלקה משפטית, המרכז הרפורמי לדת ומדינה

	דנה שרון
	–
	מנהלת מדיה, המרכז הרפורמי לדת ומדינה

	יהודית ברונזה
	–
	מחלקה ציבורית, המרכז הרפורמי לדת ומדינה

	אילת גורן
	–
	דוברת, המרכז הרפורמי לדת ומדני

	מיטל ארבל
	–
	מתמחה מחלקה משפטית, המרכז הרפורמי לדת ומדינה

	יולי גורן
	–
	המרכז הרפורמי לדת ומדינה

	הלני הלל
	–
	אורחת, המרכז הרפורמי לדת ומדינה

	אופיר רוה
	–
	תלמידה במכינת תל"ם, המרכז הרפורמי לדת ומדינה

	מרוה ערמון
	–
	תלמידה במכינת תל"ם, המרכז הרפורמי לדת ומדינה

	סיון יעקבסון
	–
	קול"ך - פורום נשים דתיות

	אלינור דוידוב
	–
	מנהלת תחום הדרת נשים, שדולת הנשים בישראל

	אהד טהרלב
	–
	ראש מדרשת לינדנבאום ורבני בית הלל, בית הלל

	ענבל אביב
	–
	מנהלת קשרי ממשל, ויצו

	מאירה בסוק
	–
	יועצת משפטית, ארגון נעמ"ת

	לורן פוריס
	–
	פורום ועדי ההורים היישוביים

	יותם ברום
	–
	מנהל קשרי ממשל, פנים - איגוד ארגוני יהדות ישראלית

	נעמה זרביב
	–
	יו"ר פורום נשים ואמהות למען צה"ל

	פאר הורוביץ
	–
	רכזת תוכן נשים ואמהות למען צה"ל

	שגיא צבע אהרון
	–
	נציג התנועה המסורתית

	קרן מרום
	–
	סטודנטית תואר שני במגדר, אוניברסיטת תל אביב

	יעל יחיאלי
	–
	מוזמן/ת


<ייעוץ משפטי: >
ענת מימון
<מנהל/ת הוועדה:>
דלית אזולאי
<רישום פרלמנטרי:>
הדס לוי, חבר תרגומים
<הדרת חיילות וקצינות צה״ל בבסיסיים המשלבים חיילים חרדים משימוש בשירותים אלמנטריים כגון חדר אוכל ובתי שימוש., של ח"כ מיכל בירן (מס' 9023).>
<היו"ר מירב בן ארי:>
בוקר טוב לכולם, אני רוצה לפתוח את ישיבת הוועדה לקידום מעמד האישה ושוויון מגדרי. הנושא הוא הדרת חיילות וקצינות צה"ל בבסיסים המשלבים חיילים חרדים משימוש בשירותים אלמטריים כגון חדר אוכל ובתי שימוש. הדיון הדחוף הזה הוא של חברת הכנסת מיכל בירן. אנחנו ביקשנו מחברת הכנסת לדחות את הדיון בשבוע כדי שהיא תוכל להיות פה, היא ביקשה לקיים אותו בלעדיה. 

אני אתייחס בכמה מילים לדיון ולאחר מכן אתן לחברת הכנסת יעל כהן-פארן שהבנתי שהיא מייצגת את מיכל בירן במקום - - -

<נחמן שי (המחנה הציוני):>
כולנו מיכל בירן - - -

<היו"ר מירב בן ארי:>
כן, בסדר, אנחנו ביקשנו לדחות והיא ביקשה לקיים את הדיון, ולכן אנחנו מקיימים אותו בלעדיה שזה יהיה ברור לפרוטוקול.

טוב אז קודם כל אני רוצה להגיד תודה לתת אלוף שרון ניר, יוהל"מ, יועצת הרמטכ"ל לענייני מגדר שהגיעה היום, זה חשוב מאוד. אני אישית מנהלת כאן את הדיונים במעמד האישה בכל מה שקשור לחיילות וקצינות צה"ל ואני שמחה שאת פה, זה מאוד מאוד חשוב, זו אמירה גם חשובה של הצבא. אז אני מברכת אותך מעבר לעשייה החשובה שלך בצה"ל.

אני אגיד כמה דברים כדי שנשמור גם על מסגרת הדיון, בקצרה, גם חברי הכנסת אני מבקשת, יש כאן הרבה אנשים שביקשו לדבר. קודם כל, הדיון עצמו הוא פשוט חלק ממה שאנחנו עוברות כאן בתקופה האחרונה. כל בוקר מחדש אני קמה ושומעת עוד רב חשוך שאומר לי שאני פחות טובה מגבר. הבוקר שוב אנחנו רואים עוד רב ממכינת עלי שמדבר על השכל, שמדבר על הגאונות, שמדבר על בת שהיא צריכה לסרוג שזה בעצם משהו חיובי. שלנשים יש פיצול קשב, סטטיסטית הן עושות את התאונות בצמתים. דרך אגב, אני מציעה לו לבדוק את המקורות שלו כי סטטיסטית נשים נוהגות הרבה יותר טוב מדברים. הן גם בוחשות בסיר והן גם מדברות בטלפון וגם מטפלות בילד בו זמנית. גם בגלל שאני אמא של תינוקת שאני גם יכולה לדבר בטלפון, לטפל בתינוקת ולבשל בלי שהיא אפילו תבכה. למרות שהוא אמר שבדרך שאנחנו עושות את זה התינוקות בוכים - - -

<יעל כהן-פארן (המחנה הציוני):>
לא, הוא זלזל בכל אחת מהפעולות. 

<לאה פדידה (המחנה הציוני):>
זה רק כישרון יתר את מדברת. 

<היו"ר מירב בן ארי:>
בדיוק. 

<יעל כהן-פארן (המחנה הציוני):>
בהמשך הדברים שלו הוא זלזל בכל אחת מהפעולות. לא לטפל בילד, לבשל - - -
<היו"ר מירב בן ארי:>
כן, כן, בסיר אין בעיה, זה הכישרון שלה. בואו נגיד שמזה חודשים על חודשים אנחנו מתמודדות פה, ואני גם חייבת להגיד תודה לחברת הכנסת עאידה תומא סלימאן שנתנה ואפשרה את הדיון הזה. והשיא שלו הוא כמובן בצבא בכל מה שקשור להדרת נשים. 

קראתי את שתי הכתבות שפורסמו גם בהארץ וגם השבוע במעריב. ראיתי ושמעתי את העדויות של חיילות צה"ל. אני מבינה שיש סיטואציה מורכבת בצבא בה מצד אחד אנו רוצים שיותר ויותר חרדים יתגייסו ויקחו חלק בשווין בנטל. מצד שני יש לנו הרבה צעירות שגם אותן אנחנו רוצות לגייס. 

בנושא של הבנות יש שני נושאים: אחד זה גיוס של או דתיות שעדיין, לפי נתונים שקיבלתי גם מאלומה, לא רק שנשארות דתיות, אפילו יותר מתחזקות בצבא, הגיעו לכאן נתונים יפים מאוד מעמותה שאני מלווה אותה כבר הרבה זמן. והדבר השני זה כיצד בעצם לשלב, וזו מהות הדיון. 

ולכן חשוב לי למקד, כי יש כאן נשים נהדרות שמלוות את הוועדה הזו הרבה זמן, הנושא כאן הוא לא על גיוס של נשים דתיות, צעירות דתיות, הנושא הוא על איך בעצם ניתן לשלב, כרגע אנחנו שומעים על עדויות לא פשוטות, על איך אין שילוב בין אותם צעירים חרדים לבין אותן חיילות צה"ל, בלי קשר לזה אם הן דתיות או לא. עצם העובדה שהן נמצאות יחד באותו בסיס. מעדויות שהגיעו לוועדה ומעדויות ששמענו בתקשורת, מה שנקרא, זה לא משתלב. אני מאוד מקווה שהיום אנחנו נשמע דברים אחרים. זה בקצרה שלי. 

בבקשה חברת הכנסת יעל כהן פארן, מוזמנת. 

<יעל כהן-פארן (המחנה הציוני):>
אז כמו שגם את ציינת, אני נמצאת כאן היום בדיון המאוד חשוב הזה וגם אני מודה ליושבת ראש הוועדה שאפשרה אותו, גם בשביל לייצג את חברתי לסיעה, חברת הכנסת מיכל בירן שהושעתה מהכנסת בגלל חבר כנסת חזן, הביריון שמטריד את ועדת האתיקה. אמנם חברת הכנסת בירן לא יכולה להיות כאן ממש פיזית אבל אני חושבת שכדאי שתהיה כאן בדמותה כדי שאני אשא את דבריה בשמה. 

<היו"ר מירב בן ארי:>
יעל, תורידי את זה בבקשה. יעל, אם את לא תורידי את זה אני אוציא אותך החוצה יחד עם השלט.

<יעל כהן-פארן (המחנה הציוני):>
אני מבקשת להציג - - -

<היו"ר מירב בן ארי:>
לא, זה אירוע מביך, אני אבקש ממך להוריד את השלט, זה מביך גם - - -

<יעל כהן-פארן (המחנה הציוני):>
אני מבקשת לתת לי - - -

<היו"ר מירב בן ארי:>
סליחה, אנחנו ביקשנו מחברת הכנסת מיכל בירן לדחות את הדיון, היא ביקשה לקיים אותו, כל ההטרלה הזאת מיותרת, או שאת מוציאה או שאת יוצאת החוצה. 

<יעל כהן-פארן (המחנה הציוני):>
אני מבקשת לשאת את דברי - - -

<היו"ר מירב בן ארי:>
בבקשה אדוני הסדרן להוציא את יעל כהן פארן החוצה יחד עם השלט המגוחך אפילו. 

<יעל כהן-פארן (המחנה הציוני):>
אם מיכל הייתה בדיון הזה היא הייתה אומרת שזה כמעט בלתי נתפס - - -

<היו"ר מירב בן ארי:>
גברתי, את מבזה את הוועדה ואת האורחים שהגיעו לכאן. 

<יעל כהן-פארן (המחנה הציוני):>
הזכות לשוויון הזדמנויות - - - לחיילות - - -

<היו"ר מירב בן ארי:>
אדוני הסדרן או שתקרא לסדרנית או שהיא תצא. לא שומעים אותך והפרוטוקול לא שומע, זה מביך את הוועדה שלנו. 

<יעל כהן-פארן (המחנה הציוני):>
בשנת 2018 נשים לחמו לצד גברים עוד לפני קום המדינה - - -

<היו"ר מירב בן ארי:>
אדוני הסדרן, השלט אפשר - - -

<קריאה:>
הוא לא יכול כי הוא גבר והיא אישה אז הוא לא יכול.

<היו"ר מירב בן ארי:>
את השלט הוא יכול. וגם אפשר לקרוא לסדרנית בבקשה. את לא תדברי וגם לא ישמעו אותך בפרוטוקול. זה מביך, למה את עושה את זה יעל, למה אבל? בשביל מה את עושה את זה?

<יעל כהן-פארן (המחנה הציוני):>
למה את עושה את זה?

<היו"ר מירב בן ארי:>
למה? הרי ביקשנו ממנה לדחות בשבוע, היא ביקשה לקיים, מה, בשביל מה? בשביל הפרובוקציות. דיי מספיק כבר, זה מביך את הכנסת. 

<יעל כהן-פארן (המחנה הציוני):>
זה לא מביך את הכנסת. 

<היו"ר מירב בן ארי:>
זה מביך, כל האירוע הזה מביך את הכנסת, אחרת אתם מתפלאים למה מדברים עלינו ככה בתקשורת, בדיוק בגלל סיטואציות האלה. 

<יעל כהן-פארן (המחנה הציוני):>
 - - - הדרה מהוועדה - - -

<היו"ר מירב בן ארי:>
לא, אין הדרה כי ביקשנו ממנה לדחות בשבוע והיא ביקשה לקיים היום אז תפסיקו גם לסלף עובדות. 

<יעל כהן-פארן (המחנה הציוני):>
אני לא יודעת מה ביקשתם ומה היא ביקשה אבל ידעתי - - - 

<היו"ר מירב בן ארי:>
בבקשה, גברתי, סדרנית, להוציא את חברת הכנסת יעל כהן פארן מהווועדה. תודה רבה. אחרי זה אתם מתפלאים שמדברים על כבוד הכנסת. תודה רבה. 

<יעל כהן-פארן (המחנה הציוני):>
רק שנייה, רק שנייה - - -

<היו"ר מירב בן ארי:>
החוצה. לא אני לא אתן לך להגחיך את הוועדה הזאת. 

<יעל כהן-פארן (המחנה הציוני):>
- - - ראשונה, שנייה, שלישית, את אפילו לא - - -

<היו"ר מירב בן ארי:>
אני מדברת כבר חמש דקות. 

<יעל כהן-פארן (המחנה הציוני):>
את לא - - -

<היו"ר מירב בן ארי:>
את מגחיכה את הוועדה הזו. כן, תודה רבה. ופעם הבאה כשמבקשים ממיכל בירן לדחות דיון היא יכולה לדחות בשבוע. 

(חברת הכנסת יעל כהן-פארן יוצאת ממליאת הוועדה.)

<לאה פדידה (המחנה הציוני):>
טוב, חבר'ה הדיון הזה מספיק חשוב כדי שנחזור לעניין. 

<היו"ר מירב בן ארי:>
בוודאי, איזו שאלה, חברת הכנסת פדידה, נתחיל ברשותך עם נחמן שהגיע ומיד את אחריו, בבקשה אדוני. 
<נחמן שי (המחנה הציוני):>
אני ממש מצטערת על האירוע, אני חושב ש- - -

<היו"ר מירב בן ארי:>
כן, אחרי זה זה מביך את הוועדה, אנחנו גם ביקשנו מהגברת לדחות בשבוע והיא התעקשה.

<נחמן שי (המחנה הציוני):>
מיכל היא חברה שלי ואני מאוד מצטערת על כל ההשעיה הלא מוצדקת שלה אבל זה ממש לא מצדיק את מעשי הילדות התינוקיים האלה שאני חושב שכבר הגיע הזמן להיגמל מהם, הם לא מוסיפים כבוד לאף אחד, לא למיכל ולא ליעל ולא לוועדה ולא לכנסת. פשוט בושה. 

אני מבין שחיילים וחיילות משרתים ביחד, הייתי בצבא, זאת מציאות שאף אחד לא יכול לשנות אותה ולא ישנה אותה, ימשיכו לשרת ביחד. הצירוף של החיילים החרדים בקצב הולך וגובר לצה"ל הוא מבורך בפני עצמו והוא גם תוספת ליכולות של הצבא וגם חלק מהשילוב של הקבוצה החשובה הזאת בחברה הישראלית כי בסופו של דבר דרך המפתן הצבאי נכנסים גם להשתלבות מלאה כולל תעסוקה, כולל לימודי ליבה. ואני חושב שזה דבר שצה"ל שוב משמש פה כמנוף לשינוי פני החברה בישראל כמו דברים טובים מאוד שהוא עשה בעבר. 

המפגש בין החרדים או הדתיים לבין החיילות הוא באמת בעייתי. אני חושב שצה"ל מצא לזה פתרונות והוא לא דוחף אותם אחד כלפי השני. ויש פקודה שבוודאי תדבר עליה תיכף שרון איך בדיוק להסדיר את החיים המשותפים האלה באופן שכל אחד יוכל לכבד את האחר וכל אחד יכול לכבד את מנהגיו. 

אני רואה מאוד בדאגה את העובדה שגורמים חיצוניים מתערבים, מה שאת ציטטת חברתי, רבנים בעיקר, שחרדים, תרתי משמע, לאבדן השליטה בגברים ונשים, צעירים וצעירות שהולכים לצבא ושהם יאבדו את שליטתם עליהם, את השפעתם הרוחנית ואולי לא רק הרוחנית. מכאן נפתח מסע הסתה חסר תקדים כלפי מפקדי צה"ל בכל הרמות, מהרמטכ"ל והלאה, שאני לא זוכר כמותו בעבר, שהוא גם פוגע בצה"ל וגם פוגע בחיילים וגם פוגע בחיילות. כאילו מי יודע מה מתרחש שם בבסיסים. 

מסע ההסתה הזה צריך להעקר כי אין לו שום מקום ומי שעוסק בו צריך להגדיר אם הוא עובד מדינה או מקבל איזשהו סיוע או תמיכה ממדינת ישראל צריך להפסיק מייד את התמיכה בכל אותן מכינות, בתי ספר קדם צבאיים, ישיבות, אם הן מקבלות תמיכה והרבנים שלהן מרשים לעצמם להסית נגד השירות הצבאי בכלל ונגד השירות המשותף, לא צריך לתת אגורה שחוקה למקומות האלה. 

הם צריכים לדעת שמי שמקבל סיוע מצה"ל או ממדינת ישראל יש לו גם אחריות שנובעת מכך, זה לא ג'ונגל. ואם הם לא מקבלים אז עדיין יש איזשהו הגיון וצדק בחברה הישראלית שאומר שצריך לכבד את צה"ל. כי כל אחד בסופו של דבר מסתייע בצה"ל, נהנה מצה"ל. רק בימים האחרונים אנחנו רואים את הדברים שצה"ל עושה בשטחים, במקומות אחרים. לכן בשורה התחתונה אנחנו צריכים לחזור ולהדגיש את רצוננו לשירות גברים ונשים בצה"ל כולל משותף תוך כיבוד הדדי של האחד את האחר או האחרת. 
<היו"ר מירב בן ארי:>
תודה רבה חבר הכנסת נחמן שי. 

<לאה פדידה (המחנה הציוני):>
ברשותך לפני שאני אגיד משהו אני רוצה לשאול שאלה אם אפשר. 

<היו"ר מירב בן ארי:>
אז הם אמורים להציג מייד אחרייך. 

<לאה פדידה (המחנה הציוני):>
רק שאלה קטנה. 

<היו"ר מירב בן ארי:>
אוקיי.

<לאה פדידה (המחנה הציוני):>
האם זה נכון שבפקודה החדשה הסירו את ההצהרה שהופיעה בנוסח הראשון לפיה השירות של שני המגדרים ייושם ככל האפשר לא בדרך של הפרדה?

<שרון ניר:>
הסירו את זה אבל הוסיפו דברים אחרים שהצבא מכיל בתוכו נשים וגברים ולשני המינים יש מקום, אני אראה לכם את כל - - -

<היו"ר מירב בן ארי:>
רגע, רגע, אבל שנייה - - -

<לאה פדידה (המחנה הציוני):>
בסדר, זאת הייתה רק שאלה - - -

<היו"ר מירב בן ארי:>
זהו, אז היה לנו דיון כאן על פקודת השירות המשותף יחד עם מוטי אלמוז, עם ראש אכ"א - - -

<שרון ניר:>
אני רק רוצה להגיד משהו לגבי הפקודה אם שאלת כבר וזה מצויין, גם התייחס לזה חבר הכנסת נחמן שי. כשאנחנו מדברים על חרדים אנחנו לא מדברים על פקודת השירות המשותף. פקודת השירות המשותף נועדה להסדיר את מרקם החיים המשותף בצה"ל. חרדים, אנחנו עוסקים בהם דרך פקודות, נהלים ופרקטיקות אחרות ואני אתייחס לזה. לכן צריך להחליט בסוף על מה דנים, אני יכולה להתייחס לשני הדברים בנפרד. 

<היו"ר מירב בן ארי:>
את יכולה גם לדבר אחריהם חברת הכנסת פדידה. 

<לאה פדידה (המחנה הציוני):>
לא, אני רוצה עכשיו. 

<היו"ר מירב בן ארי:>
אז בבקשה. 

<לאה פדידה (המחנה הציוני):>
גברתי היושבת ראש, צר לי מאוד, אבל מאוד, שהאולם הזה לא מלא בחברי כנסת מכל הבית. כי אני מרגישה שאנחנו רגע אחד לפני נפילה למקום מאוד מאוד חשוך. לא יכול להיות שבמדינת ישראל של 2018 אני אפתח את העיתון וכל פעם רב אחר מאשים את הנשים במשהו אחר. אתן הורסות משפחות, את - - - הן לא מתפללות אז אין גאולה, אין לנו קשר מספיק. זה פשוט מטורף. זאת חברה שהיא מתוקנת, חברה דמוקרטית שלא יעלה על הדעת שרבנים יגידו את זה. וצר לי גם שהרמטכ"ל נסחף לזה ומצהיר משפט כזה תמוה בעיניי: אני לא פמיניסט. אז אולי שמישהו יסביר לרמטכ"ל מה זה פמיניסט. ואין בושה בזה, להכיל גם נשים וגם גברים. 

ואני חייבת להגיד עוד משהו. הרי הצבא שלנו זה משהו מאוד מיוחד, זה כור היתוך של החברה הישראלית, זה צבא עם, זה צבא הגנה לישראל. למה לנגוע גם בזה? מאיפה התעוזה של הרבנים האלה, שאני בזה לכל מי שאומר את זה, לבוא ולהתערב במקום שהיה כל כך בסדר בלעדיכם. שירתו נשים וגברים, אנחנו נמצאות, כל אישה יכולה לעשות מה שהיא רוצה, איך שהיא רוצה. ולנגוע בצבא הוא דבר אבסורדי. 

בוא נראה משהו, יש פה גם צביעות. הרי חרדי שהולך ללמוד רפואה בסופו של דבר שהוא רופא הוא מטפל בי. אני רוצה לדעת, הוא מטפל בי? כן. עובד סוציאלי הוא מטפל בי? בכנסת אנחנו לא יושבים אחד לצד השני ואנחנו נאבקים על אותן מלחמות. אז אני באמת קוראת לכל חברי וחברות הכנסת, זה לא עניין של נשים, כבוד היושבת ראש, זה עניין של החברה ישראלית. 

אנחנו צעד אחד לפני מקום חשוך, אנחנו צעד אחד לפני המקום הזה שנשים יהיו מודרות ואנחנו הולכים לפגוע במקום שכל אחד ואחד מצדיע לו, זה צבא עם וצבא הגנה לישראל שהוא לא רק למען ביטחון מדינת ישראל אלא הוא כור היתוך של החברה ישראלית. וכן, אני מצטרפת לקריאה שאם יש בידינו לתת סנקציה כי זה אותו רב שעובד במקור הוא פשוט לא צריך להיות. בוא נדיר אנחנו את מי שמוביל אותנו למקום כזה חשוך.

<היו"ר מירב בן ארי:>
תודה רבה חברת הכנסת פדידה. אני יכולה להגיד לך שאתמול גם אני התייחסתי לראש עיריית מודיעין עילית על ההדרה שלו של נשים ואפילו שכתבתי, העליתי פוסט בפייסבוק וכתבתי על העניין הזה שחרדים, הוא הרי ביקש כל מיני דברים ובין השאר שהם ישבו מאחורה באוטובוס בהסעה לעבודה. אז כתבו לי, מה זה חרדים למה את מתערבת. 

<נחמן שי (המחנה הציוני):>
אצלו זה מטעמי בטיחות שהספסלים האחוריים הם יותר - - -

<היו"ר מירב בן ארי:>
כן, יותר בטוחים - - -

<לאה פדידה (המחנה הציוני):>
שמעתי אותך בנאום במליאה וזה היה מצויין.

<היו"ר מירב בן ארי:>
הם אמרו לי, לא, ואת יודעת, אנשים כותבים לי בפייסבוק, זה חרדים, זה אוטונומיה, לא יודעת מאיפה זה הגיע, למה את מתערבת להם. אמרתי להם, אוי ואבוי אם אנחנו נשב על הגדר שנשים ישבו מאחורה באוטובוס. מה זה, זה מזכיר לנו משטרים של אפרטהייד בכלל. ואנשים כותבים לי, איך את מתערבת, תני להם לנהל את העולם שלהם. טוב. אז אנחנו פה מתערבים וזה התפקיד של ועדת הכנסת. 

בבקשה, גברתי היוהל"מ, תת אלוף שרון ניר, משרד הביטחון, צה"ל. המצגת שלכם או - - -

<שרון ניר:>
- - - שלנו. 

<היו"ר מירב בן ארי:>
אוקיי, בסדר. 

<שרון ניר:>
טוב, בוקר טוב. קודם כל אני אתייחס לתפיסות של הצבא, לעמדות של הצבא בהקשר של שירות. אז ראשית צה"ל הוא צבא עם, צבא עם ממלכתי, הוא משלב בתוכו מגוון רחב של אוכלוסיות, זה יופיו וזה כוחו. זה גם מחיל מורכבות על השטח שאנחנו מנהלים אותה דרך פקודות, הנחיות ופרקטיקות. אני רוצה לדבר קודם כל על הדירקטיבה של הצבא. הדירקטיבה של הצבא באופן חד וחלק אין הדרה, יש מקום לכולם. לא מדירים אף קבוצה, לא חרדים, לא נשים, לא בני מיעוטים ולא להט"בים. 
אני רוצה לערוך הבהרה כי התייחסתם לפקודת השירות המשותף ולפקודות והנהלים האחרים. אז קודם כל פקודת השירות המשותף שהייתה בשיח בשנה וחצי האחרונות וגם נחתמה בסופו של דבר עוסקת בכל האוכלוסיות למעט חרדים - - -

<היו"ר מירב בן ארי:>
וגם פה נוהל דיון. 

<שרון ניר:>
וגם פה נוהל דיון חשוב וגם הוצג לכם עם ראש אכ"א. הנהלים לשילוב חרדים, כפי שאמרתי, גובשו ואושרו בנפרד והם מוטמעים. אגב, הם גובשו גם כן בשיח רחב. יושב פה לצדי ראש מנהלת חרדים, רב סרן אמיר ועקנין, ויש שיח שוטף בין גוף היוהל"מ לבין הרבנות לבין אכ"א שזו מנהלת חרדים. והמנגנונים לטיפול בחריגות גם קיימים. 

אני רוצה להגיד כמה דברים לגבי הנושאים הקונקרטיים שהופנו אלינו ולהתייחס אליהם. קודם כל לגבי איסור כניסה לנשים בבסיסים: אין ולא יהיו בצה"ל מתחמים אליהם אסורה הכניסה לנשים. אכן יש מתחמים ייעודיים לפלוגות חרדיות ומתחם הפלוגה מוגדר בבחינת מתחם לחיילים חרדים אך ככל שחיילת צריכה להכנס למתחם היא רשאית לעשות כך ואין כל איסור או מניעה מכך. זאת אומרת, שאם עכשיו צריכה להכנס קצינת ת"ש מחטיבה 900 לטפל עכשיו בחיילים של גדוד 97 שהוא גדוד חרדי היא עושה את תפקידה ומקבלים שירות - - -

<נחמן שי (המחנה הציוני):>
את מדברת על החרדים? כי את הפרדת קודם בין החרדים לבין כלל - - - את אמרת שפקודת השירות המשותף לא חלה על החרדים שיש להם סט הוראות משלהם. 

<שרון ניר:>
בדיוק, ואני מתייחסת עכשיו לסט ההוראות. 

<היו"ר מירב בן ארי:>
אגב, גם בחוץ וביטחון ניהלנו דיון על פקודת השירות המשותף גם עם ראש אכ"א. היו שני דיונים במקביל עכשיו נזכרתי. 

<שרון ניר:>
בגלל זה היות ואת מיקדת את הדיון לחרדים אז אני רוצה להעביר לכם את הדברים ש- - -

<היו"ר מירב בן ארי:>
זה בהחלט המהות של הדיון. 

<שרון ניר:>
אוקיי. פיקוד על חיילים חרדים בפלוגות חרדיות. סגל הפיקוד הינו חרדי. מפקד פלוגה, סגן מפקד פלוגה, מפקדי מחלקות, מפקדי כיתות הם גברים. עם זאת, פלוגה חרדית המשרתת בגדוד רגיל שהוא גדוד מעורב ויושבת בבסיס מעורב כמו פלוגה לוחמת בצנחנים או פלוגה לוחמת בגבעתי זוכה לכלל המעטפת לשירותים המעורבת כשאר הפלוגות - - - מש"קית ת"ש, מש"קית חינוך וכל הנשים שיושבות בגדוד נותנות מעטפת לאותה פקודה וחשוב לי להדגיש את הדברים האלה. 

<נחמן שי (המחנה הציוני):>
זאת אומרת, לא ממנים מש"ק ת"ש לפלוגה החרדית.

<שרון ניר:>
ממש לא. 

שילוב פלוגות חרדיות בגדודים מעורבים - אז באמת יוזמה בדבר שילוב חרדים בצה"ל מבקשת להביא לשילוב מלא ומיטבי של האוכלוסייה בצה"ל. בהתאם כמובן, המגמה ארוכת הטווח היא להביא - - -

<היו"ר מירב בן ארי:>
שרון, אני רוצה רגע, ברשותך, בואי גם תתמקדי וגם תתייחסי לפניות שהגיעו וקראנו. אז השאלה, האם היום בסיסי צה"ל, נגיד מחנה 80, שהוזכר, בואי תתייחסי ספציפית, האם היו אירועים כאלה שבהם נשים הצטרכו להצטנף או להתחבא. אני סומכת עלייך שהפקודה ברורה, הנהלים ברורים וגם יש לי תחושה שיש נשים ביחד עם חיילים חרדים. 

<לאה פדידה (המחנה הציוני):>
יש מספר - - - שהייתי רוצה שתתייחס. 

<היו"ר מירב בן ארי:>
רגע, אז שנייה, אנחנו רוצים, יש כאן דיון מהותי שהתבקשנו אליו, תיכף אנחנו גם נשמע עוד צדדים. אני רוצה שאת תתייחסי בתחילה ובסוף. לכן קודם כל ממה שאת יודעת על השיח, ספרי לי מהמקום שלך.

<שרון ניר:>
קודם כל אני אגיד שבשנה וחצי האחרונות לא עלו פניות שנוגעות ספציפית לחרדים ולשירות חרדים וחיילות. עיקרן הפניות שהגיעו אלינו בעניין נושאי הדרה נגעו דווקא לפקודת השירות המשותף. על לבוש, על בגדי ספורט, על הופעה בשעת מד"ס. ובזה אנחנו מטפלים ומדובר כמובן במקרים שאנחנו מטפלים בהם בצורה קונקרטית. ואם הם שונים מהפקודה אז אנחנו הולכים ומטמיעים את הפקודה ומייצרים איזשהו מנגנון לטיפול בחרדים. הצבא הוא צבא גדול ומורכב. 

ספציפית לדברים שהועלו בכתבה הזו ובכתבה בהארץ. דובר על מחנה 80. אין יותר חרדים במחנה 80. כבר למעלה משנה אין חרדים במחנה 80. הטירונויות של החרדים, של התומקל, מתבצעות בבה"ד 20. נכון שהיה מקרה במחנה 80 שהובא לידיעתנו ואף טופל, אבל זה נושא שנידון לפני שנתיים וגם קיבל מענה וחיילים, המקרה הספציפי שמדובר שחיילות לא הורשו להכנס לשקם או לחדר אוכל, נושא שקיבל מענה כבר בסמוך לפנייה לחלק מהדברים - - -

<היו"ר מירב בן ארי:>
בשנה האחרונה לא הגיעו אליכם פניות של חיילות?

<שרון ניר:>
של חיילות על פקודת השירות המשותף, כן, על נושאים של שילוב חרדים לא. תעשו הבחנה. אם עכשיו חיילת פונה כי מחילים עליה - - - ואני באמת אומרת שגם ההתייחסות לשרשרת, אני רוצה רגע פעם אחת לשים את שרשרת החיול פה רגע במוקד השיח ולעדכן אתכם מה אנחנו עושים. אנחנו מייצרים פרקטיקות. הפרקטיקות שאנחנו מייצרים זה בשביל להחיל את המורכבות הזו שנקראת שירות בצה"ל, צבא עם, שיש בו 35% מהמשרתים זה משרתות ויש בו גם כ-7000 חרדים שמשרתים, ואנחנו שמחים בהם ורוצים לשלב אותם כמו שצריך. 

אז אחד מהדברים שהוחלטו זה שבימים שמגייסים חרדים, ששה ימים כאלה בשנה, אז השרשרת, מי שמצלם את השיניים ומי שעושה את החיסון לאותו חרדי יהיה גבר. וזה בדיוק הסוגיות שעלו ונדונו לגבי שרשרת החיול. סצפיצית לגבי יחידת מיתר ולשכות הגיוס וגם שרשרת החיול, יש שם יותר בנות מבנים שמשרתות אז אני לא יודעת איזה הדרת נשים יש במיטב לשכת הגיוס ושרשרת החיול. זה בעצם הנושאים שעלו פה. 

גם מחנה 80, אנחנו היום מרכזים את הטירונות של החרדים בבה"ד 20 במחנה צריפין. הטירונות של חרדים לוחמים מתבצעת בב"ח 900, ככל שמדובר בגדוד 99, זה גדוד הנח"ל החרדי. בצנחנים, ב"ח צנחנים, ככל שמדובר בפלוגת חרדים שיש בצנחנים. ובב"ח גבעתי, ככל שמדובר בפלוגת לוחמים שיש בגבעתי. 

ואני יכולה להגיד איזה אמירה כללית שאנחנו משלבים את החרדים במספר מסלולים. מסלול אחד הוא מסלול לחימה, זה בדרך כלל הצעירים, מסלולים תעסוקיים, אם זה בתקשוב, אם זה בחמ"ן, אם זה במקצועות חופשיים אחרים, הם אחרי זה משתלבים ביחידות כמו חיל המודיעין יש הרבה מאוד מפקדות שמפקדות על צוותים כאלה ואחרים שיש בהם חרדים. יש מפקדות פלוגה על פלוגות שיש בהם חרדים. זאת אומרת, הצבא מתקיים, נושם, קיים והמרקם בו בהחלט מרקם משותף והחרדים שמשתלבים במקצועות תעסוקתיים משתלבים בצבא הגדול. זה ככה אמירה אחת היום. 

<היו"ר מירב בן ארי:>
תודה רבה. אני ארצה לשמוע את רס"ן אמיר ועקנין שהוא ראש מנהלת חרדים בצבא. בבקשה אדוני. 

<אמיר ועקנין:>
שלום לכולם, בוקר טוב. אני רוצה להגיד תודה ליוהל"מ. אני רוצה להגיד שכל נהלי שילוב החרדים בצה"ל נכתבו בשיתוף עם היוהל"מ, בשיתוף עם חיל החינוך, בשיתוף עם הרבנות הצבאית, נהלים שחשבנו עליהם וקבענו אותם בשום שכל ואנחנו גם מממשים אותם בשטח לאורך שנים. אנחנו משנת 2007 שגייסנו 300 חרדים, הגענו לשנת 2017 עם גיוס של 3000 חרדים, עלייה של פי 10. בכל שנה אנחנו עולים בין 10% ל-12% בשילוב החרדים בצה"ל. 

שאנחנו מדברים על תנאים למסלול החרדים המבוגרים ותנאים למסלול החרדים הצעירים. שני מסלולים, נצח ושחר. בתוך מסלול נצח, שזה מה שדובר פה בעיקר, אנחנו מדברים על בסיס שהוא בסיס מגדרי. שוב, זה לא כל הבסיס שהוא בסיס מגדרי, יש פלוגה שהיא פלוגה חרדית מגדרית. בתוך הפלוגה נמצא מבנה חדר האוכל של הפלוגה, השירותים של הפלוגה, אם צריך סדנא או כל דבר אחר. ושוב, אנחנו מדברים על אזור מגדרי בתוך בסיס שהוא בסיס מעורב רגיל. וכמו שציינה היוהל"מ קודם, במידה וחיילת או קצינה רוצה להכנס לתוך אותו אזור לעשות את העבודה שלה בתוך הצבא אז כמובן שהיא נכנסת באישור כמו שצריך. 

<היו"ר מירב בן ארי:>
מתוך ה- - -

<קריאה:>
מה זה באישור?

<אמיר ועקנין:>
באישור, גם אני מודר מבסיסים בצה"ל. כל בסיס שאני צריך להכנס אליו אני נכנס אליו באישור. 

<היו"ר מירב בן ארי:>
זה ברור. תגיד לי, מתוך הפניות ש- - -

<קריאה:>
מה ברור?

<היו"ר מירב בן ארי:>
בסיס צה"ל צריך את האישור להכנס אליו, זה דבר הגיוני. אני רוצה רגע לדעת- - - 

<שרון ניר:>
הוא ציין שבכל המקומות יש מתחם חרדים. במקומות מסויימים בצה"ל יש מתחם חרדים. במתחם החרדים כמו מתחם של פלוגת צנחנים שדיברתי עליה, כמו המתחם של בה"ד 20, כמו המתחם של גדוד 97, שם יש את החרדים, יש להם את החדר אוכל שלהם. 

<מרב מיכאלי (המחנה הציוני):>
זאת אומרת אין כניסה לנשים - - - זה הכל - - -

<שרון ניר:>
אם עכשיו קצינת ת"ש כדי לבצע - - - בזמן שלא היית אמרתי שככל שאישה צריכה להכנס לשם כדי לבצע את תפקידה היא נכנסת לשם. 

<מרב מיכאלי (המחנה הציוני):>
ממי היא מקבלת את האישור?

<שרון ניר:>
מהמפקדים הרלוונטיים.

<מרב מיכאלי (המחנה הציוני):>
מי זה המפקד הרלוונטי?

<אמיר ועקנין:>
מ"פ היחידה או מ"פ הפלוגה או מפקד הפלוגה. 

<מרב מיכאלי (המחנה הציוני):>
מה נוהל בקשת האישור הזה?

<קריאה:>
מה זה רלוונטי, היית גם את חיילת, ידעת שיש אישור כניסה לכל חיילת - - -

<מרב מיכאלי (המחנה הציוני):>
אני רוצה לדעת מה הנוהל - - - מה זה כולל, כאילו מה - - -

<קריאה:>
למה לשחק, יש פה דיון עקרוני חשוב למדינת ישראל - - -

<מרב מיכאלי (המחנה הציוני):>
ודאי שיש פה דיון עקרוני חשוב למדינת ישראל. 

<היו"ר מירב בן ארי:>
סליחה, גברתי, רגע, את לא יכולה להפריע. היחידה שיכולה כאן להעיר הערות, היחידים, זה חברי הכנסת וגם זה במידה. אני מבקשת רגע חברת הכנסת מיכאלי לתת לו לסיים ולאחר מכן זכות הדיבור שלך.


את רוצה להוסיף משהו?

<שרון ניר:>
אני רק חושבת שפספסה משהו חברת הכנסת מיכאלי וחשוב לי להגיד את זה, סליחה שאני חוזרת לכל היתר. אמרתי שלגבי איסור כניסה לנשים אין ולא היה בצה"ל מתחמים אליהם אסורה כניסה לנשים. אכן ישנם מתחמים ייעודיים לפלוגות חרדיות אבל ככל שאישה צריכה - - - כמו שיש ייעודי למודיעין וייעודי לזה, ככל שאישה צריכה להכנס לשם היא נכנסת לשם לביצוע תפקידה. לדוגמה - - -

<היו"ר מירב בן ארי:>
כשאישה צריכה להיכנס למתחם הזה היא מקבלת אישור ונכנסת?

<שרון ניר:>
כן. 

<היו"ר מירב בן ארי:>
אוקיי, זה מה שרציתי לדעת. 

<נחמן שי (המחנה הציוני):>
למשל את אם היית קצינה באותו בסיס יכולת להכנס למתחם - - -

<היו"ר מירב בן ארי:>
כן, להעביר מורשת קרב כקצינת חינוך, כן, בגלל זה שאלתי אותה. 

<מרב מיכאלי (המחנה הציוני):>
יש נשים שמעבירות מורשת קרב לחרדים?

<היו"ר מירב בן ארי:>
בואי, גם אני - - -

<מרב מיכאלי (המחנה הציוני):>
רגע, תני לענות - - -

<היו"ר מירב בן ארי:>
אני רוצה להעיר משהו כי זה - - -

<מרב מיכאלי (המחנה הציוני):>
גברתי היושבת ראש, רוצה להבין. 

<היו"ר מירב בן ארי:>
רגע, אבל אני אמרתי על המורשת קרב אז ברשותך אני אגיד שגם אני לא העברתי מורשת קרב אלא העברתי אותה למ"פ והמ"פ העביר לחיילים. מירב בן ארי לא העבירה את אביב נעורים של גולני והשייטת אלא אמרה למ"פ שלה, זה המורשת קרב, אנחנו רוצים שאתם תעבירו כי המפקד הוא המחנך ולא קצינת החינוך. קצינת החינוך היא עוזרת לו. סתם נתתי במקרה שלי. במקרה של קצינת ת"ש, לצורך העניין, היא זאת שאמורה לתת וכן לפני שהגעת דיברנו על זה שקצינות ת"ש נכנסות למתחם וכן מבצעות את העבודה שלהן. פשוט אני הערתי על החינוך כי אני נתתי את זה כדוגמה. 

<מרב מיכאלי (המחנה הציוני):>
אז זה טוב שאת מזכירה באמת את קצינות הת"ש, בבקשה, מעולה. 

<שרון ניר:>
כן, ולשאלתך יש מפקדת צוות שהוא צוות ייחודי לחמ"ן, הוא בתקשוב, שבתוך הצוות הזה יש חיילים שהם חרדים. אז זה נראה לי אפילו יותר מלהעביר להם מורשת קרב כמפקדת שלהם - - -

<היו"ר מירב בן ארי:>
בבקשה. 

<מרב מיכאלי (המחנה הציוני):>
תודה רבה לך גברתי היושבת ראש. אז אני אגיד שני מקרים שהגיעו אליי ממש בשלושה שבועות האחרונים. שתיהן לא היו מוכנות אפילו לא לכתוב לי את זה במייל באופן אנונימי כי הן לא רוצות להתפס כ"טרבל מייקריות", הן לא רוצות להתפס כבעייתיות והן גם מרגישות, וזה אני מודה שזה הוציא אותי מדעתי, שהן אמרו לי אני לא רוצה לכתוב לך את זה כי אני מרגישה שאני יש לי תפקיד ממלכתי ואני לא רוצה לקלקל את הממלכתיות. 
אחת היא מש"קית הסברה שיש להם שני בסיסים שהם מתפקדות בהם והיא אמרה כשמגיעה יחידה חרדית אנחנו, כל מש"קיות ההסברה, נדרשות להעלם מהבסיס באופן מוחלט ולעלות לבסיס השני שלנו. זו הנחיה חד משמעית קבועה. מש"קיות הסברה חייבות להעלם מהשטח ולעבור לבסיס השני כשמגיעה יחידה חרדית. 

השנייה שהגיעה אליי היא קצינה בממר"ם שאמרה, הסתיים קורס הדרכה והמפקדים שלי אומרים לי, יש לנו שבעה תקנים למשוך, לא קורס הדרכה, הסתיים קורס כלשהו בממר"ם ויש לנו שבעה תקנים למשוך להדרכה אז תמליצי לנו על מקסימום שתי בנות בגלל שיגיעו כל מיני קבוצות של מעורבים, של חרדים, אני לא יודע, מקסימום שיהיו שתיים מתוך השבעה תקנים מדריכות כי אני לא רוצה שיהיה לי בעיות פשוט בהמשך. 
את מה שתיארתי כרגע לגבי מדריכות ממר"ם אני יודעת שזה קורה עם סמב"ציות, זה קורה עם קמב"ציות. אפקט הצינון הזה שאומרים, עדיף לא להביא נשים כדי שלא יהיו לנו אחר כך בעיות. אחר כך יהיה לנו - - - והם יצטרכו להעלם מהשטח, אני אשאר בלי מדריכות, יותר נכון בלי מדריכים. לא יהיה לי כוח אדם מתאים. הן לא היו מוכנות לכתוב לי על זה, קל וחומר הן לא יגיעו אלייך. 
אתן ממש טומנות וטומנים את הראש בחול. אני מבינה את הצבא שצריך להראות שהכל בסדר ושהוא עושה את המקסימום. אתם עם פקודת השירות המשותף לא יצרתם מנגנון מפורש שבא ואמר לחיילות, אם יש לכן בעיה, אם אומרים לכן לא להיות, אם מוציאים אתכן, אם לא משבצים אתכן, אם כל דבר שנראה לכן אפילו צל הרים תבואו לאישה הזאת ותתלוננו אצלה וזה המסלול וזה הטופס. 
כי לחייל דתי הפקודה אומרת בצורה מפורשת, אתה תישאל אם אתה מוכן לשרת עם נשים. אתה מוכן אז אתה תשרת עם נשים, אתה לא מוכן אז אתה תקבל את המסלול הזה של האזור הסטרילי, השירות הסטרילי מנשים. אבל לחיילת הפקודה לא אומרת מילה וחצי מילה. יותר מזה, הפקודה מחקה את מה שהיה כתוב קודם שככל הניתן אנחנו נפתור את הבעיה בלי הפרדה, זה נמחק. עכשיו אדרבה, הפרדה, יש בעיה, נפריד. ואת מי נפריד? 

אדוני ציין 3000 חרדים. יקירתי, יועצת הרמטכ"ל לענייני מגדר - - -
<היו"ר מירב בן ארי:>
7000.

<מרב מיכאלי (המחנה הציוני):>
7200. כמה נשים משרתות בצה"ל?

<שרון ניר:>
אני לא אגיד אבל 35% מהמשרתים משרתות, הרבה יותר. 

<מרב מיכאלי (המחנה הציוני):>
הרבה הרבה יותר. ושירתו מאז ומעולם, ושירתו בלי תנאים ובלי תנאים מיוחדים ושירתו בלי שהמנהיגים שלהן, המנהיגות שלהן שלא לומר, השיגו להן באמת כל מיני תנאים מפליגים. למה, מעבר לשאלת השוויון הכללית המתבקשת למה רגלי המשרתות האלה צריכות באופן כל כך מוחשי להדחק מפני הוד מעלתם החיילים החרדים? אבל עובדה, אני מספרת לך, באמת אני אומרת לך, באמת, כמו שאפשר לשמוע על הגמגומים שלי, התסכול הוא אינסופי. 

אני מבינה, ואמרתי את זה לרמטכ"ל בצורה מפורשת, אני מבינה שמבחינת הרמטכ"ל הוא בא לצבא שבו נשים לא היו לוחמות והן רק עשו קפה ואלופי המשנה הלכו ביום הגיוס ובחרו להם את היפות ללשכות שלהם, אלופי המשנה ומעלה כמובן. ושהיום, עולם אחר, יש יועצת רמטכ"ל לענייני מגדר, יש נשים בגדודים מעורבים ויש נשים בשריון ומבחינתו אלפי אחוזים לאין עשרות מונים יש הזדמנויות לנשים יותר. 

אין בצבא שוויון לנשים, אין שוויון הזדמנויות בשירות בעוד שיש חובת שירות זהה אין שוויון בהזדמנויות ולעומת זאת יש אפליה וקיפוח קשים שהתעצמו בשנים האחרונות בגלל קודם כל קמפיין מטורף של הרבנות החרד"לית ואחר כך גיוס חרדים. וזה דבר שהוא לא יכול להמשך, פשוט לא יכול להמשך.
<היו"ר מירב בן ארי:>
תודה רבה, חברת הכנסת מיכאלי. אנחנו נשמע עכשיו את עורכת דין רבקה שפירא מהמרכז הרפורמי לדת ומדינה, בבקשה. 

<רבקה שפירא רוזנברג:>
שלום. אז אנחנו באמת רוצים לחזור לעיקרון שנאמר בבג"ץ אליס מילר שקבע שאין לסגור תפקידים בפני נשים רק בשל מינן גם אם מדובר בהקצאת משאבים גבוהה ובעקבות הבג"ץ הזה תוקן חוק שירות ביטחון שקבע שלכל יוצאת צבא אישה זכות שווה - - - של יוצא צבא גבר ולא יראו פגיעה בזכותה של יוצאת צבא אישה למלא תפקיד כלשהו אם הדבר מתחייב - - - של התפקיד. אבל העיקרון הוא שחייבים לאפשר תנאים שווים לנשים ולגברים בצבא. 

פקודת השירות המשותף, כפי שהוזכר כאן, וזה בעינינו החטא הקדמון ביחס לחיילים חרדים, היא לא חלה על חיילים חרדים, מה שכתוב בפקודה שבמסלולי שירות שמיועדים לחיילים החרדים יקבעו כללים ברוח הפקודה והבעיה היא שאנחנו מדברים על הסדרים בלתי כתובים שאנחנו לא יכולים גם לתקוף אותם בצורה ראוייה כי הם לא מוסדרים כפי שמוסדרים כללים אחרים בפקודה. 

אנחנו יודעים, לגבי הכללים שחלים ושוב, שאינם מוסדרים בפקודה, ובעינינו זה דבר לא טוב שאין, כפי שטרחו וכתבו פקודה ואמרו, צריך לקבוע כללים ברורים מה עושים עם חיילים דתיים כך צריך לעשות לגבי חיילים חרדים. לגבי חיילים חרדים אנחנו יודעים שלגבי מסלול שחר, שהוזכר כאן, אז כפי שכבר נאמר יש שרשרשת חיול מגדרית שבה לא מוצבות חיילות. 

אנחנו קיבלנו תלונה מחיילת אחת ואף יותר על כך שבימי החיול האלה הן מודרות מתפקידן, הן נדרשות לבצע תפקידים אחרים. כמובן שבדבר הזה יש פגיעה חמורה בחיילת. יש לה תפקיד ופתאום יש ימים מסויימים שאומרים לה לא, את לא. כלומר, השדר הוא ברור. את יכולה לשרת כל עוד את לא מפריעה לגבר אחר שיש לו מגבלות אחרות. 

לגבי סגל הפיקוד אנחנו יודעים שהכלל אומר שסגל הפיקוד הישיר הוא יהיה סגל של גברים בלבד וזה, כמובן, משפיע על שיבוץ של נשים בתפקידים מסוימים שלא יוכלו לשמש בפיקוד ביחידות האלה ומובטח להם סביבת עבודה גברית. זאת אומרת שהם לא יהיו עם נשים, שהם לא ישבו על בסיס קבוע בחדר עם נשים, שלא תהיה להם מפקדת ישירה. אז כל הדברים האלה כמובן משפיעים על סיכוייהן של נשים לקבל תפקידים מסוימים. 

<היו"ר מירב בן ארי:>
לא הבנתי את הקשר בין זה שהיא לא תעשה לו את הזריקה בשרשרת החיול לזה שהיא תקבל תפקיד.

<רבקה שפירא רוזנברג:>
לא, אני הצגתי שני נושאים שונים. נושא אחד - - -

<היו"ר מירב בן ארי:>
מה הקשר, אם היא לא בשרשרת החיול מה זה קשור לתפקיד שלה בכלל. 

<רבקה שפירא רוזנברג:>
אני מזכירה כאן שתי נקודות שונות. נקודה אחת היא באמת שהיא לא בשרשרת החיול שזה פגיעה - - -

<היו"ר מירב בן ארי:>
מה פוגע בזה שאישה לא עושה לו את הזריקה בשרשרת החיול?
<רבקה שפירא רוזנברג:>
זה התפקיד הקבוע שלה, יש לה תפקיד, באותו יום אומרים לה היום את לא תשרתי בתפקיד, היום תעשי עבודות רס"ר. 

<שרון ניר:>
היא לא עושה עבודות רס"ר. 

<היו"ר מירב בן ארי:>
יש דברים שנאמרו כאן, בעיקר על ידי חברת הכנסת מיכאלי, שיש כאן דבריך ש- - - אבל בואי אל תסחפי, בסופו של דבר היא נמצאת בבסיס, זאת אומרת, זה לא פוגע בה היא כבר בתפקיד. תהיי ממוקדת. אנחנו רוצים לבדוק- - -

<רבקה שפירא רוזנברג:>
היא בתפקיד אבל היא יודעת שיש ימים מסויימים - - -

<היו"ר מירב בן ארי:>
אז יש ימים מסויימים שהיא עושה עבודה אחרת, זה לא אומר שהיא לא נכנסה לתפקיד הזה. 

<אמיר ועקנין:>
שלושה ימים בשנה. 

<היו"ר מירב בן ארי:>
כן, פרופורציות. 

<רבקה שפירא רוזנברג:>
חברת הכנסת בן ארי, חוץ מזה אני הזכרתי את העובדה שיש גם תפקידים שאליהם הן לא ישובצו מכוון שלחיילים האלה מובטח - - -

<היו"ר מירב בן ארי:>
אבל זה לא נכון, זה לא נכון. זה שאישה אם היא נמצאת בתפקיד הכזה משמעותי בשרשרת החיול שבו היא נותנת לו את הקיטבג, אני לא יודעת, לא עשיתי שרשרת חיול 20 שנה, אז בששה ימים בשנה היא לא תתן את הקיטבג, היא תעשה משהו אחר. בואי, זה פשוט מוזר, בואי נתקדם לאיפה באמת נשים נפגעות ולא מזה שששה ימים היא תעשה משהו אחר. 

<רבקה שפירא רוזנברג:>
הזכרנו את המסלול של - - -

<קריאה:>
זה מדרון חלקלק. 

<היו"ר מירב בן ארי:>
זה מה זה, אני רואה את המדרון. 

<רבקה שפירא רוזנברג:>
הזכרנו את המסלול של חיילים חרדים במצח יהודה, שם אנחנו מדברים על חיילים בגיל 18 עד 21 שמשרתים שנתיים שירות צבאי. להם מובטח שהם ישרתו בבסיסים ייעודיים כפי שהוזכר, שזה יהיה שירות ללא נשים. כלומר, מובטחים להם מתחמים שמהן מודרות חיילות. אני רוצה להזכיר שכבר מבקר המדינה בדוח שלו משנת 2011 ביקר את המדיניות של הצבא ביחס לחיילים חרדים וקבע שלא נשקלים מלוא המשמעויות והאיזונים של שילוב חיילים חרדים ושמן הראוי לשמור על עקרונות יסוד שנוגעים לשירות חובה של נשים בצה"ל וצריך לשים לב לדבר הזה. 

<היו"ר מירב בן ארי:>
אני מבקשת בדקה שנותרה לך תגיעי בבקשה למהות של איך חיילות צה"ל נפגעות מזה. בינתיים אני לא ראיתי כאן לא מזה שהיא לא תעשה לו את השרשרת חיול - - -

<רבקה שפירא רוזנברג:>
דיברתי על הדרה מתפקידים, לא רק על שרשרת, דיברתי על זה שברגע שמבטיחים להם כפי - - -

<היו"ר מירב בן ארי:>
מה? תני לי דוגמה, נתנה מיכאלי דוגמאות נהדרות. אנחנו כבר חושבות על מנגנון. תני לי דוגמה. 

<רבקה שפירא רוזנברג:>
הנה דוגמה. בסיס הדרכה בצריפין שמיועד לחיילים חרדיים ואז בעקבות התלונות האלה חיילות לא הורשו להכנס לחדרי האוכל כדי שלא יהיה להם, חס וחלילה, קשר עין עם חיילות. במוצב של נח"ל חרדי לאחר פעילות מבצעית לוחמת מג"ב לא יכלה להכנס לחדר האוכל, היא הייתה צריכה למצוא לעצמה פתרון אחר כי היא לא הורשתה. חיילת שהדריכה בבית ספר לרפואה של חיל הרפואה היא הייתה אמורה לאכול בחדר אוכל הראשי כדי שלא לאכול עם החיילים שלה. היא לא הורשתה להכנס לחדר אוכל הזה כי אכלו שם באותו זמן חיילים מנצח יהודה. 
כלומר, הדבר הזה באופן מפורש פוגע בחיילות שלא יכולות להשתמש במתקנים שמיועדים לכלל החיילים וכתוצאה מזה הן מודרות מהמתקנים. אותו דבר נשקייה שהייתה במחנה 80, כפי שהוזכר, שחיילות נאמר להן כרגע לא תוכלו להכנס לנשקייה כי כרגע עכשיו החיילים החרדים שם. והן נאלצו להמתין. חיילות שהודרו מהסעה מכוון שההסעה הזאת הייתה מיועדת לחיילים חרדים. אמרו להן, אתן לא יכולות לעלות עכשיו על ההסעה, אתן תמתינו להסעה אחרת. הן מצאו את עצמן ממתינות בשמש להסעה שתגיע כעבור כמה שעות. 
כלומר, אנחנו מדברים על פגיעות מפורשות בחיילות. אותו דבר חיילות שמוברחות לתוך בסיסים, כפי שהזכירה חברת הכנסת מרב מיכאלי, כי אומרים להן אי אפשר שיראו אתכן אז מבריחים אותן בתוך ג'יפים. זה כמובן דברים שמשפילים חיילות, שגורמים להן להרגיש שהצבא - - -
<היו"ר מירב בן ארי:>
תודה. חברת הכנסת איילת נחמיאס ורבין, בבקשה. 

<איילת נחמיאס ורבין (המחנה הציוני):>
מאוד מאוד התלבטתי, אני יכולה להגיד לכם, התלבטתי אם להגיע לדיון היום, שרון. תת אלוף ניר, אני באמת חשה כבוד עצום כלפייך ואת יודעת שהשיחה שלנו אצל הרמטכ"ל לפני פרסום פקודת השירות המשותף החדשה, הייתה שיחה מאוד מאוד ארוכה ומאוד מאוד עמוקה, וקשה, קשה מאוד. היה לי מאוד קשה כשהרמטכ"ל השבוע אמר בצורה מאוד ברורה ומפורשת, בקבינט אמנם, אבל אנחנו יודעים שמהקבינט דברים דולפים, הוא אמר, נשים בצה"ל בכהונתי לא ישרתו בצנחנים ולא ישרתו כלוחמות גולני. אני הכל בכפוף לזה שההדלפה היא נכונה, בסדר? 

הסיבה היחידה שאני באמת באמת לא יצאתי כנגד הרמטכ"ל הזה זה משום שאני חושבת שמה שעובר עליו מהצד השני של הרבנים החרד"ליים הוא בלתי נסבל ולא יעלה על הדעת שאנחנו מהצד שלנו, אנחנו צריכות להיות אחראיות אם הם לא אחראים כלפי הצבא, אנחנו לפחות חייבות להיות מספיק אחראיות ולא לתקוף אותו גם אם אני לא שבעת רצון ממשהו שהוא אמר. כי האמירה לכשעצמה, ואת זוכרת את הדיון שהיה לנו בנושא לוחמות החוד, כמה זה חשוב וכמה זה עניין עקרוני ומהותי גם למבצעיות של הצבא. 

ובאמת אני לשנייה אחת שמה את ערך השוויון, כי מה שתואר כאן על ידי חברת הכנסת מיכאלי, מה שתואר כאן על ידך ומה שאנחנו יודעים מאינפורמציה שלאט לאט מתחילה לגלוש מהבסיסים, חברת הכנסת בן ארי, שפה צריך לחכות בתור, אסור להן להכנס לשקם ופה אסור להן להכנס לחדר האוכל עד שהם לא יוצאים. וכל מיני דברים שלאט לאט נחשפים ולאט לאט מתגלים. 

זה מה שפוגע במבצעיות, לא הנוכחות של הנשים במקצועות האלה, זה מה שפוגע במבצעיות כי כל הזמן, חברת הכנסת בן ארי, צריך להתעסק בהפרדה. כי כל היום צריך להתעסק בשאלה, רגע, רגע, רגע, איך הוא לא ככה, אתם יודעים לפעמים אני מנסה להבין איך בנאדם יכול ללכת ככה הרבה זמן. איך בנאדם יכול ללכת ככה הרבה זמן בבסיס צבאי שגם לא תמיד יש שם מעברי חצייה - - -

<היו"ר מירב בן ארי:>
האמת שהוא לא צריך ללכת ככה כי יש להם מתחם ואז הוא לא צריך. 

<איילת נחמיאס ורבין (המחנה הציוני):>
נכון, אבל במתחם, אבל שערי בנפשך שבאופן אקראי ומקרי - - -

<היו"ר מירב בן ארי:>
יש לו מתחם סגור הוא לא צריך - - -

<איילת נחמיאס ורבין (המחנה הציוני):>
שערי בנפשך, מכלאה, יש לו מכלאה, שערי בנפשך - - -

<היו"ר מירב בן ארי:>
יש לו בסיס סגור, גם אני שירתתי בבסיס סגור, בסיס בתוך בסיס. 

<איילת נחמיאס ורבין (המחנה הציוני):>
אני כמובן צוחקת אבל הבדיחות האלה, את יודעת, כבר לא מצחיקות לא אותך ולא אותי. אני כל הזמן שואלת את עצמי, את הרבנים האלה שמסיתים כנגד הלוחמות האלה שמגינות ושומרות על כולנו, אני שואלת את עצמי כשהם יושבים בשולחן השבת שלהם, הצבועים האלה, ואני אומרת את זה על אותם רבנים שיוצאים בצורה אלימה, אין דרך אחרת לתאר את זה, כנגד הלוחמות, הצבועים האלה, יושבים ואומרים כלפי הנשים שלהם אשת חיל מי ימצא ומי פנינים יכרה. ובבוקר הם יורים את הפנינים האלימות האלה על כולנו. 

את יודעת, זה משהו שזה באמת באמת כבר חרג, תא"ל ניר, וסליחה שאני לא מכירה את שמך, אני מתנצלת אני אשמח - - -

<אמיר ועקנין:>
אמיר. 

<איילת נחמיאס ורבין (המחנה הציוני):>
אז אני רוצה להגיד לך, ואני שמחה שחרדים מתגייסים לצבא, וגם אני, אתם יודעים מה, כמו חברת הכנסת בן ארי, אז היא לא נותנת זריקה באותו יום, באמת אני לא מודאגת מהדברים האלה. אני מודאגת מההסתה האינסופית שמחלחלת לתוך הצבא. הצבא לא יכול להשאר סטרילי כנגד המתקפות האלה, זה ברור לגמרי, זה ברור לגמרי. איך הצביעות הזאת של רועי הצאן הרוחניים, איך הצביעות הזאת יכולה לעבוד? 
הבוקר שמעתי את הרב אליהו אומר, הליברלים האלה, פתאום הוא נשען על טיעונים של ליברליות ושל חופש הביטוי כדי לעשות מה, כדי לתקוף נשים. הרב קלנר, הנשים הן לא בנויות מבחינה רוחנית, אנחנו לא מספיק טובות מבחינה רוחנית. תקשיבו, הדברים האלה גולשים ומחלחלים, הם אלה שמסכנים את המבצעיות של הצבא, לא הנוכחות של נשים בטנקים, לא הנוכחות של נשים בתפקידים קרביים וטכנולוגיים אחרים. הנשים האלה, הצבא היה זקוק להן לכן הוא גייס אותן. לכן הוא גייס אותן, הוא זקוק להן כמו - - -

<היו"ר מירב בן ארי:>
תודה חברת הכנסת איילת, איזה להט. 
<איילת נחמיאס ורבין (המחנה הציוני):>
אני מסיימת, אני אגיד לך משהו - - -

<היו"ר מירב בן ארי:>
אני יודעת שזה בנפשך. 

<איילת נחמיאס ורבין (המחנה הציוני):>
לא, זה גם מדהים, חברת הכנסת בן ארי, תשימי לב מה קרה לנו לאורך השנה החולפת. אפילו לא לאורך השנתיים החולפות. תשימי לב כמה פעמים אנחנו צריכות לכנס את ועדת חוץ וביטחון, את הוועדה לקידום מעמד האישה שצריך להגיד בעניין הזה קצת יותר מורכב לכנס אותה. כמה פעמים אנחנו צריכות לכנס את הוועדות האלה כדי לדבר על הדבר הזה. כמה פעמים אנחנו צריכים להשמר לנפשותנו ולא חס וחלילה לתקוף את הרמטכ"ל כי מה שהרמטכ"ל עובר בעיניי הוא בלתי נסבל. אז אנחנו לפחות צריכות להבין כן את האחריות המתחייבת הזאת. 

אבל אני אומרת לכם, ההסתה הפרועה הזאת היא פשוט בסוף היא באמת באמת תחלחל לתוך הצבא ואני אומרת לכם, כל היום ההתעסקות הזאת בהפרדה, כל היום, היא מה שפוגע במבצעיות של הצבא, היא ולא אחרת וההסתה הזאת כלפי הלוחמות. ואני, שרוצה שחרדים יתגייסו לצבא, אני אומרת את זה, אני רוצה שהחרדים יתגייסו לצבא, ואומרת שצריך לנסות לעשות את המאמץ, איך אומרים בשפה יותר דתית, את ההשתדלות. צריך לעשות את ההשתדלות, הגיע הזמן שתעשה השתדלות ההפוכה. 

<היו"ר מירב בן ארי:>
תודה רבה לך. יותם ברום פנים, איגוד ארגוני יהדות ישראלית, בבקשה אדוני.

<יותם ברום:>
שלום, אנחנו ארגון גג שמייצג 60 ארגונים שעוסקים בתחומי היהדות, מהארגונים דתיים אורתוכסיים ועד ארגונים חילוניים וכולם עוסקים ביהדות וכולם נותנים מענה למגוון האוכלוסיות שיש בחברה. 

אני רציתי להגיד שכל יום אנחנו נחשפים לאמירות ואיומים ופרובוקציות של רבנים חרדים או רבנים דתיים לאומיים שבעצם מאיימים מחדש על הצבא שמא עכשיו דתיים או חרדים יפסיקו להתגייס לצבא או יפסיקו להגיע לתפקידים פיקודיים או יפסיקו ללכת לקורס קצינים. ואני אומר, הפרובוקציות והאמירות הקיצוניות שהרבנים והארגונים הדתיים אומרים מדובר בזעקות שבר. מדובר בזעקות שבר של איבוד שליטה של רבנים ושל ארגונים שמאבדים את השליטה על הציבור שאותם הם מתיימרים לייצג. והצבא אסור לו להקשיב לאותם קיצוניים. 
ואני חושב שאותם איומים ואותן אמירות ואותן פרובוקציות עושות נזק לשיח הציבורי ולפעילות החשובה שהצבא מנסה ומשתדל לעשות. גם לשלב נשים בתוך התפקידים בצבא בכל תפקיד שאישה תרצה וגם לשלב חרדים ביותר ויותר יחידות ויותר ויותר תפקידים וגם לתת מענה לאותם דתיים שלא רוצים לשרת באותן יחידות סגורות. הצבא עושה את זה. לרוב הוא עושה את זה בצורה טובה מאוד אבל אותן אמירות ואותם איומים מפעילים לחץ על הצבא ולעתים מחמירים את התקנות. 
ואני אומר לכם, הם לא מייצגים את הציבור, ואם יש מכתב של 100 רבנים, יש מכתבים של אלפי אזרחים. ואם יש רב כזה שאומר איזה פרובוקציה כזו או אחרת פשוט צריך להתעלם ולהמשיך לעשות את העבודה המקצועית שאתם עושים. 

<היו"ר מירב בן ארי:>
תודה רבה. אלינור דוידוב, מנהלת תחום הדרת נשים בשדולת הנשים. 

<אלינור דוידוב:>
אני רוצה להגיד משהו בקצרה. אני דווקא רוצה בהמשך לדברים שלך להתעלם מהאמירות של הרבנים בימים האחרונים, אנחנו באנו לדבר פה על משהו קצת שונה. אני חושבת שהנקודה של הדיון הזה צריכה להיות האם צבא שהוא מוסד מרכזי במדינה דמוקרטית שאמור לפעול תחת חוק שירות הביטחון ובו מצויין שגברים ונשים המשרתים בצבא מקבלים תנאים שווים. האם צבא שמאפשר בסיס שהוא בסיס סגור כפי שהוגדר כאן מגדרית עונה לחוק הזה. בעיניי לא. האם אתם מכירים איזשהו מוסד ציבורי במימון כספי ציבור, מוסד מדינתי, אחד המוסדות המרכזיים בארץ שבו יש מתחמים סגורים בפני מחצית מהאוכלוסייה. אני לא מכירה - - -

<קריאה:>
אקדמיה.

<אלינור דוידוב:>
זה מתחיל לקרות באקדמיה. אני לא מכירה כאלה מקומות. אני חושבת שפה הבעיה. גם פקודת השירות המשותף שגם איתה יש לי הרבה בעיות היא הרבה יותר פלורליסטית מאשר מתחם סגור שאליו ל-50% מהאוכלוסייה או, לצורך העניין, 35% ממשרתי החובה אין כניסה. וזאת הנקודה. כל הדוגמאות, וגם חברת הכנסת בן ארי אמרה שהששה ימים האלה, הששה ימים האלה הם לא הפואנטה של אותה גברת שנותנת זריקה. השאלה אם את היית מוכנה לששה ימים בשנה לפנות את מקומך בגלל שאת אישה. 

<היו"ר מירב בן ארי:>
האמת שכן. 

<אלינור דוידוב:>
אוקיי, אני לא. 

<היו"ר מירב בן ארי:>
אני אומרת כשאני רואה את התמונה הגדולה אני רוצה - - -

<אלינור דוידוב:>
במחיר שהם מצטרפים לצבא. 

<היו"ר מירב בן ארי:>
כל מי שנמצאת כאן מהנשים יודעת טוב מאוד שאני בדרך כלל, בכל מה שקשור למאבקים של נשים, אני תמיד שם. ואני אומרת לך, בתור אישה פמניסטית שגם לא מזמן קיבלתי איזה עיטור כאן, לא משנה, אני יכולה גם בלי העיטורים, כל יום וכל שבוע נמצאת בוועדה הזאת וכל הזמן בעניין של קידום נשים. בשביל ששה ימים שחרדים יתגייסו לצבא אני מוכנה לא להיות בשרשרת החיול, אני מתנצלת, שאלת, עניתי. 

<אלינור דוידוב:>
אני מסכימה לגמרי ותודה על תשובתך.

<איילת נחמיאס ורבין (המחנה הציוני):>
זה מה שנקרא ההשתדלות ההגיונית. כן כי גם - - -

<אלינור דוידוב:>
אמרתם שבכל שנה יש 10% עלייה, 12% עלייה בגיוס חרדים. מבחינתי הדבר מבורך. מה יקרה בעוד עשור שלא יהיו 3000 אלא יהיו 10,000 - - -

<היו"ר מירב בן ארי:>
הלוואי. 

<אלינור דוידוב:>
הלוואי, אני איתכם, הלוואי, אז לא יהיו ששה ימים - - -

<היו"ר מירב בן ארי:>
אז יהיה 12 יום - - -

<אלינור דוידוב:>
אז יהיו 12 יום ויהיו עוד 50 מתחמים סגורים בפני נשים ואז השאלה איפה הגבול שלנו. 

<היו"ר מירב בן ארי:>
אלינור, שאני מכבדת את עבודתך, תבדילי בין זה שהתייחסתי לשרשרת חיול לבין המתחמים הסגורים שאני תיכף אתייחס אליהם. לא שמתי, מה שנקרא, את כל הביצים בסל אחד. יש לי מה להגיד על מתחמים, בסיסים סגורים- - -

<איילת נחמיאס ורבין (המחנה הציוני):>
המכלאות. 

<היו"ר מירב בן ארי:>
לא, אני לא אוהבת - - - לא לבעלי חיים ובטח לא לאנשים, תחסכי ממני את הביטוי הזה. אותם בסיסים בתוך בסיסים, אני לא אתייחס, אני כרגע אתייחס לשרשרת החיול, שאלת ועניתי. יש לי עוד דברים אחרים לומר. אלינור, משפט מסכם. 

<איילת נחמיאס ורבין (המחנה הציוני):>
- - - אני חושבת שזה הייעוד של הצבא לא כי - - -

<היו"ר מירב בן ארי:>
אני לא אוהבת את המילה מכלאה גם לא לבעלי חיים. 

<איילת נחמיאס ורבין (המחנה הציוני):>
זה לא מילה טובה אבל כן, זו המציאות. 

<אלינור דוידוב:>
אני אגיד משפט לסיום. המקרים הכאלה ואחרים שגם אלינו, שדולת הנשים, מגיעים, זה נכון, זה אנקדוטה פה ואנקדוטה שם. השאלה המרכזית היא איך הצבא מתכוון באמת להתוות מדיניות שבה, לדעתי, לא לגיטימי לסגור מקומות בפני נשים. 

<היו"ר מירב בן ארי:>
אוקיי, על זה, היוהל"מ שיושבת פה רושמת ובסוף היא תתייחס כי יש כאן באמת דברי טעם שאנחנו רוצים לשמוע. 

נעמה זרביב, יו"ר פורום נשים ואמהות למען צה"ל. 

<נעמה זרביב:>
קודם כל ישר כוח מירב, זו ועדה שנייה שאני משתתפת בה ואני ממש נפעמת מהניהול שלך של הדיון הזה שהוא מדהים. לא משנה אם חלק אני מסכימה או לא אבל הוא ממש מדהים בעיניי אז קודם כל. 

<היו"ר מירב בן ארי:>
תודה. 

<נעמה זרביב:>
דבר שני, לגבי הפתיחה אני מצטרפת לשכנתי שהדיון הוא לא אמירות רבנים או לא אמירות רבנים. בעיניים שלי, החלטנו לגייס ציבורים דתיים, החלטנו כיעד שמגייסים בנות דתיות אז גם הגיוני שרבנים יקומו וידברו, זה בסדר, זה הציבור שלהם, ואפשר להתייחס - - -

<איילת נחמיאס ורבין (המחנה הציוני):>
סליחה, לא בצורה כזאת, לא, לא, וזה אגב, מה שכן, סליחה - - -

<נעמה זרביב:>
אני לא נכנסת, סליחה - - -

<איילת נחמיאס ורבין (המחנה הציוני):>
יש פריבילגיה אחת לחברי כנסת וזה לפעמים להפריע לדברי האורחים. אין לנו הרבה פרבילגיות פה. אני אומרת לך שאני לא התייחסתי, למען הסר ספק, אני לא התייחסתי לדברי כל הרבנים, אני התייחסתי לדברי אותם רבנים שחושבים שזה בסדר לעשות שמות במהלכים ציבוריים חשובים ומשמעותיים ולמעשה לעשות שמות בצבא ולערער ככה גם את ביטחונן של הנשים ואת ביטחונן של הנשים הצעירות הדתיות שרוצות להתגייס ולהעלים מהן את האפשרות הזאת. אני התייחסתי רק לאותם רבנים שלוקחים להם את החירות להגיד דברים כאלה על נשים. 

<נעמה זרביב:>
חבר הכנסת שישב לידך השתמש במילים, "צה"ל משמש כמנוף לשינוי פני החברה". אם את לוקחת ציבור דתי ורוצה להשתמש בצה"ל כמנוף לשנות אותם, בואי תזמיני את הרבנים ותדברי איתם. להגיד הם חשוכים זה לא יפתור לך את הבעיה. את רוצה לעשות פה משהו גדול, את רוצה לעשות בצבא משהו גדול, החלטת כיעד שיש לך ציבור דתי. בבקשה. החלטת לשנות אנשים? אז זה בסדר שרבנים יראו התנגדות או לא. 

אני חוזרת לנושא ההדרה. מה שקשה עליי בדיון הזה, אני מרגישה מהצד שלי שיש פה איזה סוג של הדרת חרדים. כי יש פה איזשהו דיון שלם וחוץ מנציג שהביאו שהוא נהדר והוא דיבר יפה אני לא מוצאת פה חרדים שהם יכולים להגיד לנו. נגיד שנחליט כל מיני דברים, נגיד שנתקדם, אבל אנחנו רוצים הרי לגייס אותם, אנחנו רוצים לא לפגוע ברגשותיהם, אנחנו שמחים למהלך הזה. אז אם יש לנו יעד באמת לשלב חייבים להיות פה חרדים בדיון. 

<היו"ר מירב בן ארי:>
כן, אבל זה הצבא ובגלל זה גם אין כאן חיילות. נעמה, תרשי לי. 

<נעמה זרביב:>
לא אבל חברי כנסת - - -

<היו"ר מירב בן ארי:>
הם הוזמנו אבל הם מדירים את רגליהם מהוועדה. זה יוזמה שלהם, אני לא אחראית. 

<איילת נחמיאס ורבין (המחנה הציוני):>
בוועדת חוץ וביטחון - - - 

<נעמה זרביב:>
אם הם הוזמנו והם לא - - -

<איילת נחמיאס ורבין (המחנה הציוני):>
בוועדת חוץ וביטחון על מתן פטור לבנות מטעמי דת כל חברי הכנסת החרדים היו. בדיון ההוא על הפטור הם היו. 

<נעמה זרביב:>
הבנתי. אוקיי.

<היו"ר מירב בן ארי:>
תביני משהו אחד. חברי כנסת מוזמנים לדיוני הוועדה. הצבא הוא לא מסגרת דמוקרטית. לא מביאים לכאן חיילת ולא מביאים חייל חרדי, מביאים אותם. וזה גם, בשבילנו, הם לא תמיד מגיעים כי הם עסוקים מאוד שניהם. אז הפעם הם כאן והם הייצוג. אין כאן בעיית ייצוג, יש כאן חברי כנסת שאמורים להיות ומי שנמצא את רואה בעצמך ויש כאן את נציגי הצבא ונציגים של הארגונים החברתיים ומשרדי הממשלה שעוסקים. כך מתנהלת ועדת הכנסת. 
<נעמה זרביב:>
אין באמת אף ארגון שמייצג חרדים, גם זה מעניין אותי - - -

<היו"ר מירב בן ארי:>
תשמעי רגע, בינתיים, אני רוצה להגיד לך שבינתיים השיח הוא דיי שוויוני. אז באמת, אין פה צדדים, יש כאן אחריות של כל ארגון. בסוף מי שבא ומכין מצגת ועשה שיעורי בית והגיע לכאן זה הם. ודרך אגב, הן עושות את זה, גם אם אני לא מסכימה על כל דבר שכתוב, הן חרוצות והן עושות את זה כל הזמן בוועדה זו. אז אי אפשר לקחת את זה מהן. וארגונים אחרים, הנה ונרשם פה הנציג של חותם כרגיל ולא הגיע. יש לך עוד משהו להעיר לגופו של עניין?

<נעמה זרביב:>
לא.

<היו"ר מירב בן ארי:>
תודה רבה. לורן, בבקשה. 

<לורן פוריס:>
אני מייצגת כאן הבוקר את פורום ועדי ההורים היישוביים. מאוד משמעותי לנו, אמנם החיילות הן כבר לא תלמידות והן לא לגמרי בסמכות של ועדי ההורים אבל מאוד משמעותי, באמת, כמו שאת ציינת, שרון, ואני ממש מברכת על הדברים שלך, שהדברים גם ייעשו, לא רק יאמרו. זאת אומרת, שלא תהיה חיילת שמרגישה שהיא נפגעת, שהיא לא מקבלת את התפקיד שהיא אמורה לקבל בגלל שיש גדודים מעורבים כמו בצנחנים. אדם קרוב אצל עצמו. 

הבת שלי אמורה להתגייס שנה הבאה אחרי שהיא סיימה את מסלול צמרת, הבית ספר לרפואה צבאית. אני מאוד מקווה שכמו שהיא שירתה כבר שבועיים-שלושה בצנחנים, נלוותה לרופא של היחידה, שהיא תוכל לקבל תפקידים קרביים על אף היותה אישה. כי יהיו מצבים שהיא תצטרף לבדוק גם חיילים חרדים. מה קורה כשמגיעים לרופאה ולא לרופא. זאת אומרת, האם בגלל זה לא תקבל תפקיד מסוים?

<שרון ניר:>
מקבלים טיפול מרופאה. 

<לורן פוריס:>
מקבלים טיפול מרופאה?

<שרון ניר:>
כן. 

<לורן פוריס:>
ומה קורה עם מש"קית ת"ש בצנחנים?

<אמיר ועקנין:>
מקבלים, מקבלים. 

<לורן פוריס:>
בכל מקרה, חוץ מזה, רציתי גם מאוד מאוד לברך גם אותך על הניהול המדהים וגם את מיכל בירן על ההצעה לסדר שהיא הביאה וגם את הרב טהרלב שנמצא פה שהוא עושה ימים כלילות בשביל גיוס של בנות. 

<איילת נחמיאס ורבין (המחנה הציוני):>
לילות כימים. 

<לורן פוריס:>
לילות כימים. 

<היו"ר מירב בן ארי:>
בבקשה, לורן העבירה לך, הרב אהד טהרלב, ראש מדרשת לינדנבאום. 

<אהד טהרלב:>
אני מייצג פה גם את רבני בית הלל, שאני חלק מרבני בית הלל ובכלל את כל מסלול המדרשות. אז אני אגיד כמה מילים. אני מגייס בנות דתיות לצבא כבר 20 שנה. התחלתי ב-14 בנות שזה היה אז מהפכה - - -

<היו"ר מירב בן ארי:>
מה זאת אומרת מגייס בנות? אני מניחה שלשכת הגיוס לא אצלך בבית. 

<אהד טהרלב:>
לא לשכת גיוס אבל יש לי תכנית שמשלבת לימודי יהדות עם שירות צבאי לבנות במסלולים ספציפיים בחיל המודיעין, בחיל האוויר ובחיל החינוך ובחטיבת קומנדו. ואנחנו התחלנו עם 14 בנות לפני 20 שנה והיום אני מדבר על מעל 300 בנות שנמצאות רק במדרשת לינדנבאום ושלוחותיה. יש לנו שתי שלוחות ויש היום שבע מדרשות. ואני חייב לומר שיש תנועה, הרבה מאוד הרב אליהו והרב אבינר עוזרים לנו בשיווק התכנית. יש לנו - - -

<היו"ר מירב בן ארי:>
זה נכון. אגב, צריך גם לתת קרדיט לחבר כנסת בצלאל סמוטריץ' הוא גם עוזר. בכל זאת, אם כבר נותנים קרדיט בוא ניתן לכולם. 

<אהד טהרלב:>
היום יותר ויותר בנות מגיעות ממוסדות שפעם בנות לא היו מתגייסות וגם באופן מעשי נותנים לי להכנס למוסדות כמו רשת צביה וכל מיני אולפנות שפעם רגלי לא דרכה שם. זאת אומרת, קורה תהליך מאוד מאוד מבורך ואני רוצה לומר את מה שאני אומר, אני זוכר לפני 20 שנה, הבנות שלי הגיעו לבית כנסת ולא היה להן מקום בעזרת נשים. והייתה מריבה גדולה באחד הבסיסים כי הם הדירו את רגלי הגברים. והגברים התלוננו ואמרתי, רבותיי, אמרתי גם לרב הצבאי, שהוא לא הבין מאיפה שזה בא לו, אם הצבא רוצה לגייס בנות דתיות צריך להגדיל את עזרת הנשים. 
זאת אומרת, אם אנחנו רוצים להכיל, ודווקא מהמקום הזה אני אומר, את כל הציבורים, צריך לתת לכולם מקום. אני בשנים האחרונות, בשקט בשקט, מגיעות גם בנות חרדיות להתגייס, שזה תופעה שבכלל אני לא יודע אם הצבא יידע איך לאכול את זה אבל זה דבר שהוא קורה ממילא. ודווקא מהכובע הזה שאני מצפה שאולי יבואו בנות ויגידו שהן לא רוצות לראות גברים, גם זה יכול להיות, צריך לדעת להערך לקראת זה שהצבא יכיל את כולם. 
זאת אומרת, אני לפעמים מרגיש בדיונים סביב השולחן הזה, ופה אני מרים את הכובע כמובן לשרון ולרמטכ"ל, אני הייתי גם שותף קצת בשיח של פקודת השירות המשותף מטעם הרבנים כי אני באתי לייצג את הבנות הדתיות שם שגם להן יש אינטרסים בדברים האלה. אני לפעמים מרגיש בדיונים האלה שאנחנו מתייחסים אל הצבא ואל החברה בכלל כאילו יש לנו איזה חוזה, איזה אמונה חברתית ולא כברית. חוזה זה מה ייצא לי מזה, מה האינטרס שלי. ברית זה מה ייצא לנו. חוזה זה אני אתה, ברית זה אנחנו. 

ואם אנחנו חפצים, כמו שאמרה נעמה, שהחרדים יהיו, ואני אומר גם החרדיות כי הן יגיעו עוד כמה שנים, אני חושב, לאט לאט, זה יקח אולי כמה שנים, אבל אם החרדים מגיעים גם החרדיות מגיעות. צריכים לדעת להערך, לתת לכל אחד את צרכיו ולפעמים זה אומר לוותר קצת, ללכת צעד אחד אחורה. 

ואני חושב שהצבא עושה את זה נפלא, וכל אחד מושך בשמיכה שלו מצדו. בסופו של דבר, המשפט שנאמר על הצבא, אין דבר כזה בצבא שאין דבר כזה והצבא הוא לא אקדמיה והצבא הוא לא מוסד עבודה, הצבא הוא מקום שעל פי חוק כל אחד זכאי ללכת ולשרת, ולכן הוא צריך לאפשר לכולם. ואני חושב שגם הבנות הדתיות משלמות מחיר היום שהחרדים נמצאים וזה בסדר גמור. בסופו של דבר כל אחד יעשה צעד אחורה ובא לציון גואל. 
<היו"ר מירב בן ארי:>
תודה רבה אוהד. סיון יעקבסון מקול"ך, פורום נשים דתיות. 

<סיון יעקבסון:>
אני קצת אמשיך עם הרב אוהד וקצת אדבר עם לורן. אני רוצה לדבר שנייה אחת, אני חושבת שבשונה מנעמה שכנתי, ובאמת שכנתי במציאות גם, אנחנו גרות יישוב ליד יישוב, אני ממש לא מסכימה שהאמירות לא רלוונטיות, תסלחו לי, כי האמירות האלה מחלחלות פנימה. 
אני בוגרת קורס מדריכות שריון, שירתתי כמדריכת שריון, לא צנח לי הרחם, נשבעת לכם, שלושה ילדים מקסימים. בן זוגי אוהב אותי ואני אוהבת אותו ומצאתי את משפחתי הדתית וקצת נמאס לי מהדתומטר הזה ששמים לי ליד הכניסה לבסיסי צה"ל, האם את מספיק דתיה או לא מספיק דתיה. אם תסתכלו, היו כמה אמירות לאחרונה עד כמה אנחנו דתיות. אני חושבת, ומשהו שהרב אהד עושה, אבל לצערי הרב, כמו שהוא אמר, לא מספיק נותנים לו להכנס במקום להבין. 
החמד ישב פה בישיבות של ועדת חוץ וביטחון, איילת, היינו שם יחד, ואמר שזאת בחירה אישית של נשים, של נשים צעירות בנות 18 שעומדות בפני הבחירה הזאת. הן לא יכולות לבצע בחירה כשהן לא מקבלות מידע. הן לא יכולות לבצע בחירה כשמתעסקים בלהפחיד אותן. אתגרים יהיו להן גם בשירות הלאומי. הבוקר שמעתי בדרך לפה, בכאן, מישהי שמספרת על בעיות כשרות בשירות הצבאי. הרב אורן דובדבני מהשגחה פרטית פרסם לפני כמה ימים פוסט על זה שהוא מקבל שאלות מנשים על בעיות כשרות בשירות לאומי. כשרות, נגיעה, שבת - - -

<היו"ר מירב בן ארי:>
בכל מקום יש בעיות כאלה.

<סיון יעקבסון:>
הטרדות מיניות לצערנו הרב יהיו בכל מקום השאלה אם מטפלים בהן או לא. 
<היו"ר מירב בן ארי:>
זה נכון.

<סיון יעקבסון:>
לצערי הרב, אני לא בטוחה כמה מטפלים בהן באותה כנות שהשירות הצבאי מטפל בהן ואני חושבת שבעיקר מה שנעשה פה זה שם רע. אני ישבתי וקראתי מקצה לקצה את פקודת השירות המשותף. נעשה פה שם רע מאוד לצבא על ידי רבנים שבוחרים להוציא סעיפים ולסלף אותם בצורה גורפת. ומי שהיה פה בישיבה על פקודת השירות המשותף שמע את זה. לא מכריחים אף אחד, האיש שלי הוא קצין דתי, מ"פ מילואים, בשריון, לא הכרנו בצבא - - -

<איילת נחמיאס ורבין (המחנה הציוני):>
אבל אין כמו שריון, כולם יודעים פה, למרות שליד ברק אסור לי להגיד את זה. 

<היו"ר מירב בן ארי:>
מה שיפה זה שבדיון שהיינו פה יחד בפקודת השירות המשותף אני שאלתי את ראש אכ"א, אפרופו אישך, האם יש קצין דתי אחד שביקש לעבור לבסיס אחר בגלל הבנות שאיתו ביחידה ולא היה אף אחד. 

<סיון יעקבסון:>
והנה הנכונות שלו להתפשר כי הוא אמר שהוא הכניס את הסעיף הזה למקרה שיהיה קצין שכן ירצה. ואני בטוחה שזה נוצר כתוצאה מהדיונים כי אם קצין רוצה ולא יודע מזה אז יש לו את האופציה כי היא כתובה בפקודה. וזה בדיוק העניין. זה פשוט שם רע. מחנכים אותנו בציבור הדתי לאומי על קדושת הצבא, אני גדלתי במוסדות חרד"ליים דווקא, מחנכים אותנו על קדושת הצבא, אריאל שנמבר כתב מאמר מאוד מעניין על זה שאם אתם מחנכים את הבנים לקדושת הצבא אל תתפלאו שהבנות רוצות גם, לפחות תתנו להן את הבחירה ותכבדו אותן ואל תספרו להן סיפורים שמפחידים אותן ומאיימים עליהן, תכבדו אותן כנשים בוגרות. 

<היו"ר מירב בן ארי:>
תודה רבה. מיטל ארבל, לוחמת קרקל לשעבר. את השתחררת כבר?

<מיטל ארבל:>
 אני השתחררתי לפני שמונה שנים. 

<היו"ר מירב בן ארי:>
אה, יפה, זה מחמאה קיבלת עכשיו. 

<מיטל ארבל:>
תודה ותודה על זכות הדיבור. אני רוצה להגיד בשם החברים והחברות מהגדוד, שחלק אנחנו עדיין בקשר, השירות בגדוד הקרקל, ואני בטוחה שבכל גדוד מעורב, הוא שירות קשה, הוא שירות סיזיפי, הוא שירות חסר יוקרה. הרבה פעמים הוא לא מוערך כל כך כמו שירותים קרביים אחרים - - -
<היו"ר מירב בן ארי:>
את קוראת שם ממכתב נכון?

<מיטל ארבל:>
עשיתי נקודות. 

<היו"ר מירב בן ארי:>
לא אין בעיה, את יכולה עבר לעבור ככה כדי שנראה אותך כי המסך קצת מסתיר לנו אותך ואת מדברת מאוד יפה. פה רק איזה כסא אחד קצת שנוכל לראות אותך גם אני וגם שרון. 

<מיטל ארבל:>
רציתי להגיד שחלק מהחברים והחברות עדיין עושים מילואים ואני רוצה להגיד שלדעתי עשינו את השירות הזה לא פחות טוב מאף גדוד שהוא לא מעורב, שהוא רק של גברים. אני רוצה להגיד שהיינו מסורים ושהיינו גם שבוזים לפעמים והיינו כמו כל חיילים בצבא. הדוגמאות שעלו פה ביחד עם האמירות של הרבנים בחודשים האחרונים והגיבוי של השתיקה של החברי כנסת, חלק מחברי הכנסת, כמובן, הגיבו, אבל לצערי לא מכל הבית ומכל הקצוות. זה כמו יריקה בפרצוף. זה מעליב בעיניי, אגב לא רק חיילות, גם את החיילים שמצטיירים כנוטפי טסטוסטרון ושירתו איתי צד לצד ממש במסירות ותוך עבודה קשה. 

אני רוצה להזמין את כולם, אם אפשר לסדר להם אישורים, לבוא ולבקר. אני רוצה להגיד שהאווירה המינית שמתוארת היא ממש ההיפך ממה שקורה שם.

<היו"ר מירב בן ארי:>
רחוקה מהמציאות. 

<מיטל ארבל:>
רחוקה מאוד, שנות אור. יש ריח של זיעה, יש ריח של טונה, יש חול ואבק, זוחלים אחד ליד השני, אין בדברים האלה שום דבר שמעודד שום דבר חוץ מלהיות לוחמים ביחד. ואני חושבת שזה אפילו מעודד יותר שוויון מאשר פקידה פלוגתית לצד חיילי גולני כי זה ממש כתף אל כתף. ואני רוצה להגיד שכנראה מה שמפחיד בדבר הזה זה שהנשים משרתות בתפקיד שהוא חזק, במקום להכין קפה ובמקום להשאר במטבח ובמקום, אני לא יודעת מה הרבנים או אי אילו אנשים היו רוצים מאתנו - - -

<היו"ר מירב בן ארי:>
לסרוג. 

<מיטל ארבל:>
לסרוג. אני רוצה להגיד שעידן ההדרה נגמר, שגדוד הקרקל הוקם לפני 18 שנים, הרכבת הזאת יצאה ואני מבקשת מהפוליטיקאים אמירה ברורה שהרכבת הזאת יצאה ושצריך להגיד בכל רם שההדרה נגמרה, בצה"ל לפחות. תודה. 

<היו"ר מירב בן ארי:>
תודה רבה לך, כל הכבוד. ויש את הלני הלל, בבקשה. 

<הלני הלל:>
שלום, קוראים לי הלני ובשונה מכולם אני בת 18, עוד לא התגייסתי. אני חניכה במכינה הקדם צבאית תלם בחולון של התנועה הרפורמית, אני והחברות שלי שיושבות פה. בעצם בחרנו לדחות את השירות הצבאי שלנו כדי ללמוד עוד שנה, להתנדב בקהילה ולהתכונן לשירות הצבאי. כשאני כחניכה שמתכוננת ומתרגשת לשירות הצבאי שלי, אני צפויה להתגייס ביולי, שומעת את הדברים האלה אני נפגעת. אני נפגעת כי בעצם מדירים אותי באופן אישי. אני אישה ואומרים לי, את יכולה לעשות פה פחות, את פוגעת באוכלוסייה. 

חשוב לי שכל האוכלוסייה תתגייס ואני רואה בצבא משהו מאוד עקרוני וחשוב, אבל גם חשוב לי לקבל את היחס שמתאים לי. ברור לכולנו בחדר פה, אני חושבת, שצה"ל הוא הארגון הכי גדול והכי משפיע. החלטה שקורית בצבא משפיעה באופן ישיר על מה שקורה בחברה. ברגע שמפרידים את חלק מהאוכלוסייה בחברה בבסיס בצה"ל, יפרידו אותו גם אחר כך בחברה. בעצם מה שקורה זה שאותם אנשים שמשתחררים, חיו שלוש שנים או יותר או פחות, תלוי בשירות הצבאי שלהם, באופן מסוים. הם יוצאים לחיים האזרחיים שלהם וככה הם יתנהלו. 

אני מאמינה שברגע שמשחררים את החבל הזה אי אפשר לדעת איפה הוא יגמר. וכל זה נשמע פה בחדר. אנחנו מקווים שיגייסו יותר ויותר חרדים אבל אני רוצה שגם המקום שלי יישאר ושיהיה אפשר להגיד שיש להם את המקום שלהם ולי את המקום שלי. אני מקווה שזה לא יישאר רק 7200 חיילים וגם אני לא אשאר 35%, אני רוצה להיות כמו הפלג שלי באוכלוסייה. צריך לאפשר שוויון בחדר אוכל כי צריך לאפשר שוויון גם בדרגים הגבוהים. זה מתחיל בחדר אוכל וזה נגמר שם. תודה. 
<היו"ר מירב בן ארי:>
תודה רבה לך. טוב אנחנו מתכנסים לסיום. מישהו ממשרדי הממשלה רוצה להגיב משהו? אוקיי, אז בבקשה גברתי היוהל"מ, אחרי זה נעשה סיכום. 

<שרון ניר:>
בפתח הסיכום שלי אני רוצה לומר שצה"ל מאפשר וימשיך לאפשר שירות משמעותי למגוון רחב של אוכלוסיות, כמו שאמרתי, כל האוכלוסיות: גברים, נשים, חרדים, דתיים, יהודים, לא יהודים וכן הלאה - - -

<היו"ר מירב בן ארי:>
ולהט"בים. 

<שרון ניר:>
ולהט"בים. אני רוצה לומר כמה דברים לגבי המנגנון שתואר פה וכתובת לפניות. אז אנחנו בהחלט זיהינו שאנחנו צריכים להתחזק ביכולת שלנו לתת מענה ולהיות כתובת לגיטימית לפניות בכל מיני נושאים רבים ומגוונים. אז אצלנו יש מערך שלם שנקרא מערך ממונות יוהל"מ, זה קצינות בדרך כלל שנמצאות ומפוזרות בתוך הבסיס בנוסף לתפקידן. ממונות מטעמי, שגרירות שלי, והן מרכזות הרבה מאוד נושאים שקשורים לנושא מגדר. אחד מהנושאים זה טיפול בהטרדות מיניות, נושא נוסף זה נושאים מגדריים, שירות נשים, שירות להט"בים, אגב, וגם הסוגייה של הדרת נשים. 
אז ככל שיש לחיילת בעיה היא יודעת שממונת יוהל"מ היא הכתובת, אנחנו גם תדרכנו את הממונות יוהל"מ והן עושות הסברה מדיי חצי שנה ואומרות שהן כתובת. כנ"ל גם יש יכולת, ואנחנו עושים את זה, אגב, במסגרת מבואות אכ"א אנחנו עושים ביקורת בנושא מגדר ובודקים גם ספציפית את הנושאים המגדריים שנוגעים להדרת נשים. איפה שיש התנהלות יחידה לא טובה בשונה מהפקודות אנחנו גם מעירים, מורידים נקודות ועושים אחרי זה איזשהו סוג של סיכום. 
במסגרת פקודת השירות המשותף נקבע שיהיה מנגנון לכל השאילתות והשאלות שעולות אגב אורח פקודת השירות המשותף משני הצדדים, מכל הצדדים, גם פערים שיש לחייל הדתי וגם פערים שיש לחיילת בגין פקודת השירות המשותף והיא יכולה לפנות גם לקצינת פניות הציבור שיודעת אגב לעבוד גם מולנו. כך שיש ניטור ספציפי ואנחנו גם קבענו שבשנת 2018 דווקא בגלל שעכשיו גמרנו את פקודת השירות המשותף ננטר באופן יותר ספציפי נושאים שנוגעים להדרת נשים. 
אני רוצה להגיד שהצבא הוא ארגון גדול וגם בדברים שעלו פה על ידך, ריקי, וגם דברים שעלו על ידי אלינור וגם דברים שקראתי בכתבה זה אירועים חריגים שברור לכם שאינם עולים בקנה אחד עם הפקודות וההוראות שלנו ואנחנו גם למדים מהם. בה"ד 10 זה היה לפני שנה וחצי, בה"ד 10 היום עבר לקריית ההדרכה. מחנה 80, אמרתי לכם, דווקא בגלל שנוצרו לא מעט בעיות סביב העניין הזה אז היום מרבית החרדים עוברים את הטירונות בצריפין, בבה"ד 20. אנחנו נערכים לעשות את הדברים ואת ההכשרות בצורה יותר טובה ואנחנו לומדים לקחים ומפיקים לקחים. 

אני אגיד רגע משהו לגבי המתחמים כי את גם העלית את זה וגם העלתה את זה לדעתי אלינור ומאוד בצדק. ככלל אנחנו שואפים שהמסגרות לא יהיו מסגרות מגודרות או ממוגדרות. המסגרות בצה"ל הן מסגרות שמכילות, כמו שאמרתי, את כולם. אבל בהחלט בהקשר של חרדים מטעמים של כבוד האדם אנחנו בנינו לעצמנו פרקטיקות שיאפשרו לנו לשלב טוב יותר את החרדים. הבנו שההכשרה, שזה בעצם שער הכניסה, אפרופו מיתר ושער הכניסה והכשרה ראשונית, היא שלב מאוד מאוד קריטי, ולכן נתנו להם בשלב ההכשרה במסגרת פלוגות של הלוחמים, כמו שאמרתי, גבעתי, צנחנים ו-97, אמרנו שניתן להם להיות במתחם פלוגתי משלהם כדי לייצר איזשהו סוג של כניסה רכה יותר. 

תשאלו אותי לאן הולכים החרדים הבוגרים, אם הם משובצים אחרי זה במתחמים או בבסיסים נפרדים, ממש לא. החרדים משולבים בכל הצבא. ביחידות אמ"ן אפשר לראות חיילים שמשרתים בצוותים ליד חיילות והמפקדים שלהם זה גם מפקדות. ביחידות תקשוב אותו דבר, ביחידות וחילות לוגיסטיים אותו דבר. זאת אומרת, אפשר לראות את החרדים במסלולים התעסוקתיים משתלבים בצבא. אנחנו לא מייצרים לא גדרות ולא מתחמים אבל כן בנינו פרקטיקות שיאפשרו לנו בהקשר של הטירונות לתת טירונות שהיא טירונות שמאפשרת להם לעבור את השלב הזה בצורה יותר טובה. זאת אומרת הפרקטיקה היא פרקטיקה שנגזרת במידה מסוימת מהמציאות. 

הדבר הכי חשוב בעיניי זה הסיפור של כבוד האדם. אנחנו, כדי לשלב חרדים כמו שצריך, ואנחנו כולנו רוצים, אני חושבת שכל היושבים כאן מבינים את החשיבות, אנחנו בונים מנגנונים שבסוף מתחשבים גם בכבודם. וברור לחלוטין שחיילות הן חלק בלתי נפרד מהמערכת ומשתלבות ובדיון אחר שנקראתי אליו הייתי צריכה להסביר על שירות נשים ולאן אנחנו מתקדמים והסברתי לכם בצורה מאוד מקיפה שיש תהליך אבולוציוני ונשים נמצאות יותר ויותר ביחידות לוחמות מאז 2000 ואילך, במסגרת חוק שירות הביטחון. זאת אומרת, הניהול של המורכבות הוא ניהול שכל הזמן מתקיים וזה בעיניי הדבר שאנחנו נבחנים בו יום יום, שעה ושעה. אנחנו צריכים לראות שיש לנו מה יותר אירועים טובים ומה פחות אירועים חריגים. זה הכל. תודה. 

<היו"ר מירב בן ארי:>
תודה רבה שרון. אני רוצה לומר כמה דברים לסיכום. אחד, קודם כל להגיד תודה לארגונים החברתיים שפעילים, גם פרגנתי לכם במהלך הדיון על החריצות וההתמדה בעניין, שדולת הנשים, המרכז הרפורמי. ובכלל כל הארגונים החברתיים שגם פועלים למען גיוס של צעירות דתיות, אני חושבת שאתה עושה עבודת קודש, אתה גם דיי בודד כאן בעניין של הגברים, זה דיי בודדים פה אבל אתם בולטים לטובה שזה מה שחשוב בעיניי.

אני רוצה להגיד שני דברים פרקטיים, לאחר מכן קצת משהו על רוחניות כי הרוחניות של נשים מוגבלת. 
<איילת נחמיאס ורבין (המחנה הציוני):>
אז זהו, אני מרגישה היום מאוד רוחנית את יודעת? זה דווקא גרם לי להרגיש מאוד רוחנית. 

<היו"ר מירב בן ארי:>
שני דברים פרקטיים. אחד, גברתי היוהל"מ, אתם צריכים לעשות איזשהו מנגנון ברור שבו נשים שמגיעות למתחמים, הרי אין הרבה כאלה, אבל באותם בסיסים שיש מתחמים, וזה, אלינור, את שומעת שם? באותם בסיסים חייב להיות שם, את יודעת, אני מכירה את זה מהתקופה שלי, בטח היום כבר יותר מתקדמים משלטים, הגדרה ברורה לנשים. הגעת למתחם הזה, יש כללים בו, אבל קחי בחשבון שאם את נפגעת, כבוד האדם אמרת שהוא עניין מרכזי, אם את נפגעת זה הבנאדם שאליו את פונה ואליו את מעלה. היא לא צריכה ללכת לחברת כנסת. 
ואגב, היא אמרה כאן משהו על זה שגם אליי בנושא אחר לחלוטין הגיעו תלונות של קצינה שהיא גם חברה מאוד טובה שלי. וכמה שאנחנו חברות, היא אמרה לי, מירב אני מתחננת לא להזכיר את השם שלי, לא להגיד מי אני. הצבא הוא לא מקום דמוקרטי, אין לו ועד עובדים, אין לו אפשרות להתגבש, אין לו אפשרות להגיש תלונות. ולכן הן מגיעות, עכשיו אליי הן בכלל הגיעו בנושא של ה-IVF ואיך אישה עוברת מסע תלאות, אני לא אלאה אתכם, אני ביקשתי מהרמטכ"ל להעביר את אנשי הקבע לקופות החולים, הוא הבטיח לי שהוא מטפל בזה. אבל זה פשוט הגיע אליי והיא התחננה. 
למה הבאתי את זה כדוגמה? על העניין הזה שבאמת אין ועד עובדים, אי אפשר לבוא ולהתלונן. אבל באותם בסיסים שציינת שיהיה מנגנון ברור, מהשלט בכניסה, אל המפקד שאומר לה, נפגעת, הגעת לבסיס הזה, הושפלת, נעלבת, לא יודעת מה, לא צריך - - - אפילו נעלבת, פגעו בה, זה הבנאדם, זו האישה אפילו, שיהיה לה יותר קל, אליה תתלונני. זה פשוט, אין לך הרבה ואת יכולה, את יודעת, להגדיר את הגבולות כמו שמגדירים את הבסיסים. 
תראו, אני בעד שחרדים יתגייסו. אני אוהבת את זה, זה מביא אותם אחרי זה לשילוב בתעסוקה, בהכשרה מקצועית ואנחנו צריכים לעודד. ואם יש כלים שבהם אנחנו מפחיתים התנגדויות שלהם אני בעד ואני חושבת שזה שאתה יושב פה בוועדה לקידום מעמד האישה זה כבר תהליך שאנחנו עוברים וזה לא היה פה אף פעם. בקדנציה הקודמת בכלל לא היה אירוע כזה שיושב כאן מי שאחראי על חרדים בצבא. זה דברים שעוברים כאן. 
אני חייבת להגיד שאתמול היה לי דיון על העניין של מודיעין עילית. סיפרתי לכם בהתחלה על הנשים שיושבות מאחורה. ואמרתי לאחד הכתבים שאחד הדברים שהכי הפתיעו אותי בכנסת זה החברי כנסת החרדים. כי איזה דברים נהדרים עושים ביחד ואנחנו יושבים אחד ליד השני ולפעמים אוכלים צהריים אחד ליד השני. ואם אנחנו נוסעים לסיורים של הוועדות הם מעולם לא אמרו לי לשבת מאחורה. 
<נעמה זרביב:>
דרך אגב מה שאת המחשת פה מירב זה שבזה שלא באו החברי כנסת החרדים אני מבינה עד כמה המתגייסים החרדים הם באמת לבד. אין להם באמת אף אחד - - -

<היו"ר מירב בן ארי:>
עזבי את זה, כי אני רוצה להגיד לך שחברי הכנסת החרדים שאיתם אני עובדת כולם היו בצבא. ממרגי לועקנין, אפילו מוזס. אנחנו לא - - - אני גם רוצה לומר לך, אני לא בעד שדרוזי ייצג את הדרוזים ולא אישה שתייצג נשים. אני גם הייתי רוצה לראות פה חברי כנסת גברים בלי קשר לחרדים, חוץ מנחמן שהוא, מה שנקרא, והוא גם חבר בוועדה, עזבי אני פחות בעניין של מגזרים. גם כשאני מייצגת את הנושא הלהט"בי זה לא כי אני מהאוכלוסייה הלהט"בית. כי אנחנו חברי כנסת צריכים לייצג את כל הציבור. 

<איילת נחמיאס ורבין (המחנה הציוני):>
אבל היא צודקת שזה משקף את היחס. צריך להגיד שבמקרה הזה - - - זה נכון מה שהערת לגבי חברי הכנסת החרדים, יש כאלה שגם אני מאוד מאוד אוהבת אותם ואני - - - בלי בושה. אני אומרת להם, לכו תתלוננו אצל האישה. אני אומרת לך, הם באמת, הם משקפים את תפיסת העולם שלהם שהם לא רוצים שהם יתגייסו לצבא. 

<היו"ר מירב בן ארי:>
שהם לא רוצים לדבר בעניין הזה למרות שאני רוצה להגיד לך שמרגי מדיי פעם מתבטא נגד הרבנים גם. 

<איילת נחמיאס ורבין (המחנה הציוני):>
יש ניואנסים, זה נכון, יש ניואנסים. 

<היו"ר מירב בן ארי:>
רגע, שנייה, כי אני ממש בסיכום. 

אמרתי הדבר הפרקטי אחד זה המנגנון. הדבר השני שאני אבקש מיו"ר הוועדה ואני מקווה שהיא תסכים לי, למרות שבאמת בשנתיים האחרונות בכל מה שקשור לצבא היא נותנת לי לנהל זה שאנחנו כוועדה נלך לסיור בתוך בסיס משותף, נלך לראות בעיניים שלנו ואני מקווה, כמובן איתך שרון, יחד, אני חושבת שזה יהיה צעד חשוב. ואני באה להגיד שאני אשמח גם שהוועדה תזמין מספר נציגים שפעילים כבר למען השירות המשותף כמו שכאן. אני אבקש מהוועדה אז זה - - - פרקטי אחד שבאחריותי. 
דבר אחרון - אני חושבת שנעשה שינוי, גם אצל הבנות הדתיות, הדיון כאן הוא לא אבל הוא כן נוגע כי השירות המשותף הפקודה נוגעת פה והתבטאויות של רבנים נוגעים פה, הכל כאן מרחף. כי אתה מדבר על הדרה, זה מגיע מאיזשהו מקום, הכל ביחד, אי אפשר להפריד. הנושא הוא בהחלט בנושא של חרדים. אבל אנחנו לא יכולים כוועדה לשבת פה ולתת, את יודעת, אפילו, שלא להתייחס לעניין הזה, להתבטאויות הקשות. אבל אמרת משהו מאוד יפה אהד, אמרת שברגע שיש התבטאות קשה מתגייסות יותר. 

שמענו אותה, כבר פעם שלישית שאני שומעת אותך ואת עדיין מעניינת ורלוונטית. העבודה שאתם עושים, ועושות בעיקר, מול הצעירות זה מה שיותר ויותר מעלה את מספר המתגייסות. במקביל אני גם מאוד מאוד בעד הגיוס של החרדים, שוב, עם מינימום פגיעה בנשים ושוב, חידוד של אותם נהלים ומנגנון ברור לאותן חיילות. 

כי מבחינתי לא יכול להיות יותר שחיילת תתלונן לחברת כנסת, לא יכול להיות, זה גם לא טבעי. חיילת, אני מעולם לא ידעתי בכלל איך נראית חברת כנסת, לא משנה שהייתי בצבא. היום יש פייסבוק וואטסאפ, היא יכולה לכתוב לה. אבל זה לא צריך להיות ככה, היא צריכה לפנות למפקד או למפקדת שלה והיא צריכה לדעת שהיא יכולה לפנות אליהם בעניין הזה. וזה בעיניי מה שהיה קצת חסר לי פה והיה לי חשוב להדגיש את זה. 

אנחנו נעדכן אתכם לעניין הסיור ואני מאוד מודה לכם, תמשיכו בעבודתכם, ישר כוח הישיבה נעולה. תודה רבה. 

<הישיבה ננעלה בשעה 11:00.>

